**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 25 Μαΐου 2020, ημέρα Δευτέρα και ώρα 15.20΄, στην Αίθουσα συνεδριάσεων της Ολομέλειας της Βουλής,συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Αγροτικής Ανάπτυξης και Τροφίμων «Ρυθμίσεις αρμοδιότητας του Υπουργείου Αγροτικής Ανάπτυξης και Τροφίμων για την αναβάθμιση και τον εκσυγχρονισμό του αγροτικού τομέα».

Στη συνεδρίαση παρέστησαν ο Υπουργός Αγροτικής Ανάπτυξης και Τροφίμων, κ. Μαυρουδής (Μάκης) Βορίδης, ο Υφυπουργός Αγροτικής Ανάπτυξης και Τροφίμων, κ. Κωνσταντίνος Σκρέκας, η Υφυπουργός Αγροτικής Ανάπτυξης και Τροφίμων, κυρία Φωτεινή Αραμπατζή, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Δούνια Παναγιώτα (Νόνη), Σενετάκης Μάξιμος, Σκόνδρα Ασημίνα, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Πέρκα Θεοπίστη (Πέτη), Σαντορινιός Νεκτάριος, Σκουρλέτης Παναγιώτης (Πάνος), Τζανακόπουλος Δημήτριος, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος και Αρσένης Κρίτων-Ηλίας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας καλωσορίζουμε στη συνεδρίαση της Διαρκούς Επιτροπής Παραγωγής και Εμπορίου, όπου ξεκινά η επεξεργασία του νομοσχεδίου του Υπουργείου Αγροτικής Ανάπτυξης και Τροφίμων με τίτλο «Ρυθμίσεις αρμοδιότητας του Υπουργείου Αγροτικής Ανάπτυξης και Τροφίμων για την αναβάθμιση και τον εκσυγχρονισμό του αγροτικού τομέα».

Σε ότι αφορά στα διαδικαστικά, σήμερα, θα έχουμε την πρώτη συνεδρίαση, επί της αρχής. Αύριο, στις 14.00, θα έχουμε την ακρόαση των φορέων στην Αίθουσα της Γερουσίας και στις 18:00 θα επιστρέψουμε στην Αίθουσα της Ολομέλειας για τη συζήτηση, κατ’ άρθρον. Την Πέμπτη στις 11:00 θα έχουμε τη β’ ανάγνωση. Λέμε συνέχεια, ότι προσπαθούμε να αξιοποιήσουμε τις Αίθουσες σε συνδυασμό με τις υποχρεώσεις που υπάρχουν και από τις άλλες Επιτροπές. Έτσι και σε αυτό πρέπει να υπάρχει κατανόηση από όλους μας. Προσπαθούμε να βρούμε την καλύτερη δυνατή λύση, γι’ αυτό να μην έχετε καμία αμφιβολία.

Αρχίζουμε με τις εισηγήσεις των συναδέλφων. Ήδη, κάποιοι συνάδελφοι έχουν καταθέσει τις προτάσεις τους για τους φορείς. Όποιοι συνάδελφοι έχουν να προτείνουν κάποιον φορέα, παρακαλώ να μας ενημερώσουν, ώστε να συγκροτηθεί η λίστα με τους φορείς και να ειδοποιηθούν εγκαίρως, επειδή η συνεδρίαση είναι αύριο στις 14:00 και οι άνθρωποι θέλουν να το γνωρίζουν. Αν και η ακρόαση θα γίνει μέσω τηλεδιάσκεψης και δεν θα έχουν μετακίνηση, παρ’ όλα αυτά για να προετοιμαστούν όσο γίνεται καλύτερα, θα πρέπει να ενημερωθούν εγκαίρως.

Στην ακρόαση των φορέων με τηλεδιάσκεψη ισχύει πάντα ο περιορισμός συμμετοχής των συναδέλφων. Θα είναι ο Εισηγητής, συν ένας ακόμη Βουλευτής, συν ο Κοινοβουλευτικός Εκπρόσωπος. Είπα, όμως, ανεπίσημα -και το λέω και επίσημα- εάν κάποιος συνάδελφος θέλει οπωσδήποτε να παρευρεθεί, ας μας το πει στο Προεδρείο και θα βρούμε εμείς μία λύση. Πάντα υπάρχουν κενά. Αύριο, λοιπόν, για την ακρόαση φορέων, εάν υπάρχει κάποιος που θέλει οπωσδήποτε να είναι στην Αίθουσα της Γερουσίας για την ακρόαση φορέων ας μας το πει και θα προσπαθήσουμε να βρούμε λύση. Συνήθως, βρίσκουμε λύση. Κάπου θα υπάρχει ένα κενό, ώστε να μπορεί να συμμετέχει, εάν και εφόσον το θέλει. Για τη συζήτηση στην Ολομέλεια δεν χρειάζεται να γίνει αυτό, καθώς συμμετέχουμε όλοι. Εκεί δεν υπάρχει τηλεδιάσκεψη, επειδή κάποιοι ρώτησαν αν μπορούν να συμμετέχουν στη συζήτηση, κατ’ άρθρον, ή στη β’ ανάγνωση μέσω τηλεδιάσκεψης. Είμαστε στη μεγάλη Αίθουσα, οπότε απαιτείται φυσική παρουσία.

Τον λόγο έχει ο κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, σήμερα εισερχόμαστε στην επεξεργασία του σχεδίου νόμου με τίτλο «Ρυθμίσεις αρμοδιότητας του Υπουργείου Αγροτικής Ανάπτυξης και Τροφίμων για την αναβάθμιση και τον εκσυγχρονισμό του αγροτικού τομέα». Το Υπουργείο μετά τη νομοθετική ρύθμιση για τους Αγροτικούς Συνεταιρισμούς, με την οποία άλλαξε το θεσμικό πλαίσιο, έλυσε προβλήματα, ρύθμισε ζητήματα που αποτελούσαν, για χρόνια ολόκληρα, «τροχοπέδη» στην εύρυθμη λειτουργία των συνεταιρισμών, εισάγοντας, μεταξύ άλλων, τον θεσμό του στρατηγικού επενδυτή. Έρχεται και σήμερα με το παρόν σχέδιο νόμου να προβεί σε μία συνολική διευθέτηση θεμάτων, να τακτοποιήσει ζητήματα, να καλύψει νομοθετικά κενά και να διορθώσει αστοχίες σε ένα ευρύ φάσμα με στόχο τον εκσυγχρονισμό των τομέων ευθύνης του.

Όπως αναφέρεται και στην αιτιολογική έκθεση του συγκεκριμένου νομοσχεδίου, με τις διατάξεις του επιχειρείται μία συνολική διευθέτηση των θεμάτων που αφορούν στη γεωργία, την κτηνοτροφία, την αλιεία, τα οποία χρονίζουν χωρίς νομοθετικές ρυθμίσεις. Ποια ήταν η άμεση συνέπεια όλων αυτών των αστοχιών, των κενών και των ασαφειών; Κυρίως, η αδυναμία εφαρμογής των πολιτικών του Υπουργείου και κατ’ επέκταση, η στασιμότητα του κλάδου στο σύνολό του, αλλά και η μεγάλη ταλαιπωρία των πολιτών που δραστηριοποιούνται σε αυτό.

Κυρίες και κύριοι συνάδελφοι, από την αρχή της ανάληψης της διακυβέρνησης της χώρας, ένας από τους βασικούς στόχους που έθεσε η Κυβέρνηση της Ν.Δ. και ο Πρωθυπουργός Κυριάκος Μητσοτάκης ήταν ο εκσυγχρονισμός των δομών του Κράτους, η πάταξη της γραφειοκρατίας, η κάμψη των εμποδίων που δημιουργούσαν σε πολλές περιπτώσεις οι ασάφειες και οι αστοχίες στη νομοθεσία. Σε αυτό το πνεύμα κινείται και η ηγεσία του Υπουργείου Αγροτικής Ανάπτυξης και Τροφίμων, ενός Υπουργείου που εποπτεύει, ρυθμίζει, νομοθετεί για τον πιο πολύπλοκο, λόγω της φύσης του, αλλά και το ιδιαίτερο χαρακτηριστικό του, αλλά και συνάμα ενός από τους σημαντικότερους τομείς της χώρας, τον πρωτογενή τομέα.

Στο μεγαλύτερο μέρος του νομοσχεδίου που συζητάμε σήμερα καταπιάνεται, ακριβώς, με αυτό το φαινόμενο. Δηλαδή, επιχειρεί να λύσει προβλήματα σε μία σειρά ζητημάτων που σχετίζονται με την αγροτική οικονομία, την αλιεία, την κτηνοτροφία, θέτοντας ως κύριο στόχο την ανάδειξη των παραπάνω, ως βασικών πυλώνων για την οικονομική ανάπτυξη της υπαίθρου και την αύξηση του ποσοστού συμμετοχής της αγροτικής παραγωγής στο Ακαθάριστο Εθνικό Προϊόν.

Με λίγα λόγια, αυτό που στην πραγματικότητα επιχειρεί το Υπουργείο είναι να ανοίξει, επιτέλους, το συρτάρι των ξεχασμένων και εκκρεμών υποθέσεων και να βάλει τάξη, κάτι που δεν συνέβαινε τα προηγούμενα χρόνια. Πρόκειται για ένα ρεαλιστικό νομοσχέδιο που μαζεύει διατάξεις από πολλές νομοθεσίες, τροποποιώντας τες ή καταργώντας τες, με βασική στόχευση την απλούστευση και τη βελτίωση των διαδικασιών του Υπουργείου, γεγονός που θα ενισχύσει την απελευθέρωση παραγωγικής διαδικασίας του αγροτικού τομέα από δυσλειτουργίες και διοικητικές αγκυλώσεις.

Στα πλαίσια αυτά, κυρίες και κύριοι συνάδελφοι, στο παρόν σχέδιο νόμου εμπεριέχονται και διατάξεις, με τις οποίες εισάγονται νέες καινοτόμες ρυθμίσεις. Πρώτον, η συνολική ρύθμιση των θεμάτων του Δικτύου Γεωργικής Λογιστικής Πληροφόρησης, με την οποία τροποποιούνται, συμπληρώνονται διατάξεις σχετικά με τη λειτουργία και το έργο της Εθνικής Επιτροπής Δικτύου Γεωργικής Λογιστικής Πληροφόρησης.

Δεύτερον, είναι το Μελισσοκομικό Μητρώο. Με τη δημιουργία και τη λειτουργία στο Υπουργείο Αγροτικής Ανάπτυξης και Τροφίμων της πληροφοριακής βάσης δεδομένων με την ονομασία Εθνικό Ηλεκτρονικό Μελισσοκομικό Μητρώο, σκοπός είναι η καθιέρωση ενός ενιαίου συστήματος καταγραφής, απογραφής και ταυτοποίησης όλων των μελισσοκόμων και του μελισσοκομικού κεφαλαίου. Περνάμε, δηλαδή, από την έντυπη μορφή στην ψηφιακή. Με την εισαγωγή του Μελισσοκομικού Μητρώου και την παρακολούθηση όλων των μελισσοκόμων και των μελισσών της χώρας, αντιμετωπίζονται, πλέον, οργανωμένα μία σειρά από ζητήματα που προκαλούν σοβαρά προβλήματα στον κλάδο της μελισσοκομίας, τα οποία μέχρι σήμερα προσεγγίζονταν αποσπασματικά.

Επιπρόσθετα, με το προτεινόμενο νομοσχέδιο το Υπουργείο Αγροτικής Ανάπτυξης και Τροφίμων προχωρά σε δύο σημαντικές παρεμβάσεις για την αντιμετώπιση του σοβαρού προβλήματος των ελληνοποιήσεων.

Πρώτη παρέμβαση αποτελεί η ένταξη των επιχειρήσεων παραγωγής και εμπορίας αυγών κατανάλωσης στην ενιαία βάση δεδομένων «ΑΡΤΕΜΙΣ», με σκοπό την επίτευξη του αποτελεσματικού ελέγχου ισοζυγίων, ιχνηλασιμότητας και αντιμετώπισης των αθέμιτων πρακτικών, ιδίως, των ελληνοποιήσεων. Πιο συγκεκριμένα, να αναφέρουμε ότι προβλέπεται η επέκταση των αρμοδιοτήτων του ΕΛΓΟ - ΔΗΜΗΤΡΑ στον έλεγχο των ενωσιακών προτύπων, εμπορίας και διακίνησης των αυγών με τη χρήση ισοζυγίων.

Δεύτερη σημαντική παρέμβαση, μετά από τις τροποποιήσεις για την κατάργηση διατάξεων που περιλαμβάνονται στο Κεφάλαιο 7, είναι η αυστηροποίηση του εύρους των διοικητικών προστίμων, που αφορούν στον τομέα τροφίμων για παραβάσεις σχετικά με τον τόπο παραγωγής, προέλευσης, μεταποίησης.

Υλοποιώντας τη δέσμευση για πάταξη του φαινομένου του μιμητισμού και των παράνομων ελληνοποιήσεων, με γνώμονα την προστασία των ελληνικών προϊόντων και κατ’ επέκταση, των Ελλήνων παραγωγών και καταναλωτών από αθέμιτες πρακτικές, η ηγεσία του Υπουργείου προχωρά στην αυστηροποίηση του νομικού πλαισίου, τόσο σε επίπεδο διοικητικών προστίμων, όσο και σε επίπεδο ποινικού καθεστώτος. Με τις ως τώρα ισχύουσες διατάξεις, ουσιαστικά τα φαινόμενα αυτά δεν τιμωρούνταν ποινικά. Ταυτόχρονα, οι σχετικές διοικητικές κυρώσεις ήταν αποσπασματικές και ιδιαίτερα επιεικείς, γεγονός που, κατά την αντίληψη των Ελλήνων παραγωγών και εμπόρων, συνέβαλε σημαντικά στη μεγέθυνση του φαινομένου, ιδίως των παράνομων ελληνοποιήσεων των προϊόντων. Το αποτέλεσμα αυτού ήταν η ζημιά και η βλάβη των πραγματικών παραγωγών ή μεταποιητών των αντίστοιχων προϊόντων και η παραπλάνηση, σίγουρα, του καταναλωτικού κοινού.

Παράλληλα, στο νομοσχέδιο περιλαμβάνονται οι ρυθμίσεις για την αλιεία και την ανάπτυξη των υδατοκαλλιεργειών, με διατάξεις για τη ρύθμιση αλιείας, την επιβολή κυρώσεων σε βάρος αλιευτικών σκαφών, αλλά και τη ρύθμιση θεμάτων λειτουργίας περιοχών οργανωμένης ανάπτυξης υδατοκαλλιεργειών.

Σε ότι αφορά στα κτηνιατρικά φάρμακα. Με την τροποποίηση διατάξεων που ρυθμίζουν την πώληση κτηνιατρικών φαρμάκων- προϊόντων, διαχωρίζονται τα καταστήματα χονδρικής πώλησης από οποιοδήποτε άλλο εμπορικό κατάστημα, κτηνιατρική κλινική, κτηνιατρείο και κατάστημα πώλησης ζώων.

Σχετικά με το πολλαπλασιαστικό υλικό ορισμένων ποικιλιών κάνναβης για ιατρικούς λόγους. Γίνεται αποσαφήνιση ζητημάτων, προκειμένου να διασφαλιστεί η εύρυθμη λειτουργία των ιδιωτικών μονάδων καλλιέργειας ποικιλιών φαρμακευτικής κάνναβης, να διευκολυνθεί το έργο των διωκτικών αρχών σε περιπτώσεις απόκλισης της νομοθεσίας και να διασφαλιστεί η οριζόντια εφαρμογή του θεσμικού πλαισίου.

Αναφορικά με τα λιπάσματα, απλοποιείται η διοικητική διαδικασία αξιολόγησης νέων τύπων λιπασμάτων που προέρχονται από αστικά ή βιομηχανικά απόβλητα, με την αποσύνδεσή τους από σχετικές προηγούμενες αποφάσεις, αφού δεν εμπίπτουν σε αυτές. Ακόμη, αυστηροποιούνται οι προϋποθέσεις κυκλοφορίας για τους νέους τύπους λιπασμάτων, αφού είναι αυστηρότερες από εκείνες που ίσχυαν το 1991.

Σχετικά με τις έγγειες βελτιώσεις. Αποσαφηνίζεται και βελτιώνεται η ισχύουσα νομοθεσίας για θέματα σχετικά με τη μεταβίβαση εγγειοβελτιωτικών έργων του Υπουργείου στους Δήμους με απόφαση του Υπουργού Αγροτικής Ανάπτυξης και Τροφίμων. Επίσης, δύναται να συμμετέχει στις δαπάνες που αφορούν στη διοίκηση, λειτουργία και συντήρηση των εγγειοβελτιωτικών έργων και η οικεία Περιφέρεια, που εποπτεύει τον, εν λόγω οργανισμό, δαπάνες που μέχρι σήμερα βαρύνουν τον προϋπολογισμό δημοσίων επενδύσεων.

Τέλος, για τις κτηνοτροφικές εγκαταστάσεις. Η προθεσμία που είχε λήξει στις 30/6/2019 για την υποχρέωση υποβολής αιτήματος στην οικεία Διεύθυνση Αγροτικής Οικονομίας και Κτηνιατρικής (ΔΑΟΚ) για την έκδοση άδειας εγκατάστασης κτηνοτροφικών εγκαταστάσεων από τους κτηνοτρόφους, που επιθυμούν τη συνέχιση της λειτουργίας των κτηνοτροφικών τους εγκαταστάσεων, που λειτουργούν εντός ή πλησίον κατοικημένων περιοχών σύμφωνα με τις κείμενες διατάξεις, παρατείνεται μέχρι τις 31/12/2020

Επιπρόσθετα, εισάγονται διατάξεις που βελτιώνουν το νομοθετικό πλαίσιο και το κανονιστικό πλαίσιο των εποπτευόμενων φορέων του Υπουργείου Αγροτικής Ανάπτυξης και Τροφίμων. Δηλαδή, στελεχώνεται με περαιτέρω νομικό προσωπικό το νομικό τμήμα του ΕΛΓΑ για να αντιμετωπιστούν προβλήματα λόγω του μεγάλου όγκου των υποθέσεων από τη μία, αλλά και της έλλειψης προσωπικού από την άλλη.

Ακόμη, ρυθμίζονται ζητήματα εκλογικών διαδικασιών και θητείας του Διοικητικού Συμβουλίου του Γεωτεχνικού Επιμελητηρίου Ελλάδος, επεκτείνοντας τη θητεία του από τρία στα τέσσερα χρόνια. Ικανοποιείται, δηλαδή, ένα αίτημα του ΓΕΩΤΕΕ, που βασικό στόχο έχει την εύρυθμη λειτουργία και την καλύτερη διοίκηση του Γεωτεχνικού Επιμελητηρίου. Ταυτόχρονα, με τροποποίηση των ισχυουσών ρυθμίσεων, τα όργανα του ΓΕΩΤΕΕ γίνονται πιο ευέλικτα και ταυτόχρονα, μειώνονται και τα έξοδα που προέκυπταν από δαπάνες παράστασης των μελών.

Επίσης, ρυθμίζονται ζητήματα που σχετίζονται με την καταβολή αμοιβών ιδιωτών κτηνιάτρων εκτροφής, οι οποίοι προσλήφθηκαν από την Περιφέρεια της χώρας για την εφαρμογή του προγράμματος εκρίζωσης και ελέγχου της βρουκέλλωσης των αιγοπροβάτων και αγελαίων βοοειδών το 2016.

Κλείνοντας την εισήγησή μου, επί της αρχής του νομοσχεδίου, θα ήθελα να τονίσω ότι με τις προτεινόμενες διατάξεις ρυθμίζουμε και μία σειρά από ζητήματα, τα οποία θα έχουμε όλο το χρόνο να τα συζητήσουμε στην, επί των άρθρων, συζήτηση.

Επιγραμματικά, αναφέρω ότι πρόκειται για θέματα σχετικά με τις αρμόδιες υπηρεσίες για την εθνική απογραφή βιοποικιλότητας, την εκπόνηση διαχειριστικών σχεδίων βόσκησης, τη διαδικασία αναγνώρισης των δημοσίων και ιδιωτικών σχολών αντίστοιχων με τις σχολές επαγγελμάτων κρέατος του Υπουργείου, το Εθνικό Πρόγραμμα Συλλογής και Διαχείρισης Νεκρών Ζώων, την εκκαθάριση δαπανών μετακίνησης, την εφαρμογή της νομοθεσίας για τα τρόφιμα τις τροφές και των κανόνων για την υγεία των φυτών και τα φυτοπροστατευτικά προϊόντα.

Κυρίες και κύριοι συνάδελφοι, αποδεικνύεται στην πράξη, ότι η ηγεσία του Υπουργείου Αγροτικής Ανάπτυξης και Τροφίμων στοχεύει στη συνολική ανασυγκρότηση του πρωτογενούς τομέα και την ανάδειξή του ως ένα από τους βασικούς μοχλούς ανάπτυξης της οικονομίας, αλλά και της παραγωγικής ανασυγκρότησης της χώρας.

Ήδη, μία σειρά από νομοθετικές πρωτοβουλίες ή μη, όπως η προσπάθεια διασφάλισης πόρων για τη νέα ΚΑΠ -βρισκόμαστε σε διαπραγμάτευση-, την εισαγωγή και την ψήφιση του νόμου για τους συνεταιρισμούς, αλλά και τη μείωση της φορολογίας στο 10% για όλες τις ομάδες παραγωγών και συνεργατικά σχήματα, αλλά και με την άμεση αντίδραση για τη στήριξη των πληττόμενων παραγωγών από την εκδήλωση της πανδημίας, φανερώνουν την πρόθεση ελληνικής Κυβέρνησης και της ηγεσίας του Υπουργείου Αγροτικής Ανάπτυξης και Τροφίμων να καταστήσουν τον πρωτογενή τομέα ως βασικό «πυλώνα» ανάπτυξης και προόδου της χώρας.

Αυτό το νομοσχέδιο κινείται σε αυτή την κατεύθυνση και γι’ αυτό σας καλώ να το υπερψηφίσετε. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Να σας ενημερώσω ότι μας έχουν δοθεί οι φορείς και πρόκειται για το ΓΕΩΤΕΕ, την ΣΑΣΟΕΕ, τη ΣΕΚ, την ΠΕΚ, την Ομοσπονδία Μελισσοκομικών Συλλόγων Ελλάδος (ΟΜΣΕ), την Εθνική Διεπαγγελματική Οργάνωση Μελιού, την ΠΕΜΚΑ, την Ένωση Αυγοπαραγωγών Ελλάδος, την ΕΛΟΠΥ, την ΕΝΠΕ, την ΤΟΕΒ, τον ΣΑΕΠΚΦ για τα Κτηνιατρικά φάρμακα, την ΚοινΣΕπ, την ΠΟΓΕΔΥ, τον ΣΠΕΛ, τον Πανελλήνιο Κτηνιατρικό Σύλλογο, την ΠΑΝΕΠΕ Ιχθυοκαλλιεργητές και η νέα ΠΑΣΕΓΕΣ. Αισίως, είναι 18 οι φορείς. Νομίζω ότι δεν περιορίζουμε κανέναν.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ 25):** Δεν καταθέσαμε ακόμη τη δικιά μας λίστα, γιατί υπήρχε περιθώριο χρόνου.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Όλα τα υπόλοιπα Κόμματα έδωσαν τους φορείς και καλό είναι να ειδοποιήσουμε τους ανθρώπους.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ 25):** Θα προσθέσουμε δυο - τρεις φορείς. Δεν είναι παραπάνω.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Όχι τρεις. Δεν μπορώ να φανταστώ ποιους άλλους να προσθέσουμε εδώ .

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ 25):** Υπάρχουν φορείς που δεν έχουν κληθεί. Θα σας τους στείλουμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Να έχουν σχέση με το νομοσχέδιο, όμως, αυτή τη φορά. Όχι γενικά να μας πουν τις απόψεις τους. Αυτούς που πρότειναν οι συνάδελφοι από όλα τα Κόμματα είναι συνάδελφοι έμπειροι και από τον γενικό κλάδο. Εν πάση περιπτώση, και εγώ σαν γεωτεχνικός, λέω, ότι δεν βλέπω ποιος άλλος μπορεί να λείπει. Παρ’ όλα αυτά, πάντα υπάρχει περιθώριο.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ 25):** Όπως ξέρετε, πάντα φέρνουμε ανθρώπους που είναι πολύ σχετικοί με τα θέματα και συμβάλλουν στη συζήτηση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Να έχουν σχέση με το νομοσχέδιο. Η παράκληση μου είναι αυτή.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ 25):** Θα κάνουμε όπως πάντα. Θα φέρουμε σχετικούς ανθρώπους. Θα σας στείλουμε τα ονόματα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Αρσένη, το λέω αυτό, γιατί με την εμπειρία μετά από δύο τηλεδιασκέψεις, όσο λιγότεροι είναι, τόσο πιο ουσιαστική κουβέντα γίνεται.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ 25):** Βεβαίως, να λυθεί και το τεχνικό πρόβλημα, γιατί την άλλη φορά στην ακρόαση δεν ακούγονταν οι άνθρωποι.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Κύριες και κύριοι συνάδελφοι, κύριοι Υπουργοί, κατατέθηκε για συζήτηση στην Επιτροπή Παραγωγής και Εμπορίου το νομοσχέδιο του Υπουργείου Αγροτικής Ανάπτυξης, ένα νομοσχέδιο με, ιδιαίτερα, βαρύγδουπο τίτλο σύμφωνα με την αιτιολογική έκθεση.

Ποιος είναι ο τίτλος; «Αναβάθμιση και εκσυγχρονισμός του αγροτικού τομέα». Ο αναγνώστης του νομοσχεδίου θα αναμένει, εφόσον βλέπει τέτοιου είδους τίτλο, διατάξεις οι οποίες έχουν να κάνουν με τις «παθογένειες» στον αγροτικό τομέα, θα έχουν να κάνουν με μεταρρυθμίσεις, θα έχουν να κάνουν με τη χάραξη μιας γενικότερης πολιτικής για τον αγροτικό τομέα, αλλά θα έχουν να κάνουν και με μέτρα -βραχυπρόθεσμα και μακροπρόθεσμα- της αντιμετώπισης της πανδημίας του κορονοϊού.

Αντ’ αυτού, βλέπουμε διατάξεις, που πάρα πολλές από αυτές ήταν από την προηγούμενη ηγεσία. Αρκετές είναι σε θετική κατεύθυνση. Από εμάς, κύριοι της Κυβέρνησης, θα ακούσετε υπεύθυνη αντιπολίτευση. Ουδόλως, βέβαια, σημαίνει αυτό, ότι δεν θα ασκήσουμε κριτική. Πλην, όμως, με προτάσεις, συγκεκριμένες προτάσεις.

Ενδεικτικό της απογοήτευσης που νιώθει ένας αναγνώστης, πολλώ δε μάλλον σε αυτούς που απευθύνεται το νομοσχέδιο, είναι η φράση ότι «περιλαμβάνει πολλές καινοτόμες διατάξεις». Μάλιστα, ονοματίζει το άρθρο 1, το Δίκτυο Γεωργικής Λογιστικής Πληροφόρησης. Στο άρθρο 1, αντικαθίσταται μόνο μία σειρά. Ο θεσμός αυτός εισήχθη, κατ’ αρχήν, το 2016 με τον ν. 4384 σε εφαρμογή του κανονισμού και έγινε νόμος του Κράτους και εκδόθηκαν και οι σχετικές υπουργικές αποφάσεις. Με αυτό το άρθρο, ορίζεται μία επιτροπή. Εσείς τώρα «βαφτίζετε» ως καινοτόμο πρωτοβουλία αυτή τη διάταξη.

Είναι, πράγματι. Ήταν, όμως, ψηφισμένο από το 2016. Κύριε Υπουργέ, ο κόσμος του πρωτογενούς τομέα, θα ανέμενε από την Κυβέρνηση και το Υπουργείο ένα συνολικότερο σχέδιο και μία απάντηση για την ανησυχία τους. Νομίζω ότι σε αυτό θα συμφωνήσουμε όλοι, ότι, δηλαδή, οι αγρότες και οι κτηνοτρόφοι ανησυχούν. Το γεγονός ότι υπερθεματίζουμε και αναδεικνύουμε τα περισσότερα δίκαια των αιτημάτων τους, δεν σημαίνει ότι είμαστε λαϊκιστές. Δεν σημαίνει ότι είμαστε «η δουλειά να γίνει γρήγορα», διότι αποδείξαμε τα τέσσερα χρόνια , ότι ουδέποτε ασχολήθηκε η Ευρωπαϊκή Επιτροπή για να μας πει ότι «κακώς δώσατε αυτές τις ενισχύσεις», ότι «κακώς δώσατε de minimis, να μας τα δώσετε πίσω».

Ασχοληθήκαμε με τις πληρωμές μέχρι και το 2010. Αυτό τι σημαίνει; Δεν σημαίνει ότι βάλαμε μία τάξη στην πληρωμή των επιδοτήσεων και στον ΟΠΕΚΕΠΕ; Άρα, το να μας κατηγορείτε για επιπόλαια στάση και για λαϊκισμό στο θέμα του πρωτογενούς τομέα δεν ευσταθεί.

Οι αγρότες - κτηνοτρόφοι περίμεναν απαντήσεις για την ανησυχία τους για την πτώση των τιμών και για την αναπλήρωση του χαμένου εισοδήματος. Θα μου πείτε -και μπορεί να το πείτε- θέλετε οριζόντια; Όχι, στοχευμένα. Οι κτηνοτρόφοι αναμένουν, κύριε Υπουργέ. Αλήθεια, έχετε καταλήξει για την αποζημίωση των κτηνοτρόφων; Αν δεν έχετε καταλήξει, μπορείτε να μας ενημερώσετε που συνίσταται η αδυναμία τεκμηρίωσης του σχετικού αιτήματος για τους κτηνοτρόφους; Να μας ενημερώστε. Πιθανόν, να είναι πολύ δύσκολη η τεκμηρίωση. Εάν είναι τόσο δύσκολη η τεκμηρίωση, να το παραδεχτούμε και εμείς, ότι, πράγματι, είναι δύσκολη η τεκμηρίωση του αιτήματος για τους κτηνοτρόφους. Πότε, όμως; Φέτος, όχι του χρόνου.

Απουσιάζει, συνεπώς, από το νομοσχέδιο η γενικότερη πολιτική για τον αγροτικό τομέα. Απουσιάζει η εκπαίδευση. Αντ’ αυτού έχουμε διατάξεις, οι οποίες είναι διάσπαρτες, αν και επιλύουν γραφειοκρατικά προβλήματα. Ενδεικτικά, θα αναφέρω κάποιες από αυτές.

Διαχείριση των βοσκοτόπων. Εσείς κυβερνάτε τώρα. Η πρώτη απάντησή σας -και δεν θέλω να είναι η αναμενόμενη, θέλω να με διαψεύσετε- θα είναι, «μα εσείς τι κάνατε τέσσερα χρόνια;» Ελπίζω να μην το πείτε. Θα μου πείτε, όμως, τι έχει αλλάξει; Ποιες Περιφέρειες δεν είναι έτοιμες, ποιες έχουν υπογράψει, ποιες δεν έχουν υπογράψει; Πώς έγινε αυτή η μεταστροφή, ώστε να μπορεί να το αναλάβει το Υπουργείο Αγροτικής Ανάπτυξης; Αυτά τα θέματα πρέπει να τα απαντήσετε και ελπίζω αύριο η Ένωση Περιφερειών να τοποθετηθεί για το αν, πραγματικά, το θέλουν. Εάν δεν το θέλουν, ποιες ήταν έτοιμες; Αυτές είναι οι απαντήσεις. Νομίζω, ότι κάποιες από τις απαντήσεις αυτές οφείλατε να τις έχετε στην αιτιολογική έκθεση του σχετικού νομοθετήματος.

Σχετικά με τα άρθρα 5 και 7, που αναφέρονται στην κάνναβη. Είναι προτιμότερο εδώ να πείτε, ότι δεν επιθυμείτε αυτή την καλλιέργεια. Ειλικρινά. Καταρχήν, θέλω να επιβεβαιώσετε, ότι έχουν μειωθεί πάρα πολύ τα στρέμματα. Από τα λίγα που γνωρίζω, κύριε Υπουργέ, η ευρωπαϊκή «πράσινη» συμφωνία, το Πρόγραμμα «Βιοποικιλότητα» και το Πρόγραμμα « Από το Αγρόκτημα στο πιάτο», προβλέπει οικολογικές καλλιέργειες. Προβλέπει αύξηση των βιολογικών καλλιεργειών. Προβλέπει, επιγραμματικά, ο αγρότης παράγει περισσότερα, με λιγότερες εισροές. Η ερώτησή μου είναι γιατί δεν θεωρείτε ότι είναι μία εναλλακτική; Δεν θα πείτε εσείς στον αγρότη τι θα καλλιεργήσει. Δεν είπαμε αυτό. Γιατί δεν θεωρείτε ως εναλλακτική μορφή καλλιέργειας τη βιομηχανική κάνναβη και βάζετε ουσιαστικά «ταφόπλακα;». Θα σας πω γιατί βάζετε.

Πρώτον, αποδεικνύεται από τη μείωση των στρεμμάτων, φέτος. Επίσης, λέτε ότι η διάταξη δημιουργούσε πρόβλημα με το όριο ανοχής. Δημιουργούσε πρόβλημα; Στις χώρες όπως η Ιταλία, η Ελβετία, η Ολλανδία, πού είναι το όριο ανοχής; Λέτε στην αιτιολογική έκθεση για την ευθύνη. Κάνετε λάθος. Δεν ζητούσε αυτό ο νόμος. Δεν ζητούσε να πει ο υπάλληλος του Υπουργείου Αγροτικής Ανάπτυξης ποια είναι η ευθύνη του παραγωγού. Τον ρωτούσε εάν η υπέρβαση του ορίου οφείλεται ή όχι σε κλιματολογικές συνθήκες. Πείτε μου. Απαιτούσε ευθύνη; Τώρα πάνω από 0,2 καταστρέφεται με τα έξοδα του παραγωγού.

Είπατε ως Κυβέρνηση ότι είστε υπέρ των επενδύσεων. Ξέρετε πόσες επενδύσεις έχουν σταματήσει στη μεταποίηση της βιομηχανικής κάνναβης; Αναμένουν από εσάς την εκδήλωση της πολιτικής βούλησης, διότι καλλιέργεια χωρίς μεταποίηση, δεν είναι σωστή. Το λάθος που έκαναν τα προηγούμενα χρόνια οι αγρότες να ξεκινούν να σπείρουν, χωρίς να υπάρχει μεταποίηση, μην το επαναλαμβάνετε. Απομένουν να ρυθμιστούν πολλά θέματα. Σας το έχουν πει φορείς για τη μεταποίηση των προϊόντων της κάνναβης. Να βγάλετε την απόφαση για τα τρόφιμα. Δεν θέλετε. Άρα, προκύπτει η βούληση σας, ότι δεν επιθυμείτε τέτοιου είδους καλλιέργειες, τέτοιου είδους επενδύσεις. Διορθώστε με αν κάνω κάποιο λάθος.

Θα αναφερθώ στις κτηνοτροφικές εγκαταστάσεις. Νομίζω πρέπει να παραδεχτούμε ότι η συνεχόμενη παράταση, ίσως, να μην ωφελεί. Μήπως ο χρόνος δεν θα λύσει το πρόβλημα, αλλά είναι πρόβλημα το είδος των δικαιολογητικών; Όταν σε κάποιον δίνεις ενάμιση χρόνο προθεσμία και δεν σου φέρνει δικαιολογητικά δύο πράγματα συμβαίνουν: ή δεν είναι επιμελής, ή αδυνατεί να προσκομίσει τα δικαιολογητικά που ορίζει ο ν. 4056/2012. Μήπως πρέπει να δούμε το θέμα στην ουσία;

Σχετικά με το Μελισσοκομικό Μητρώο. Κανείς δεν μπορεί να πει όχι στο Μελισσοκομικό Μητρώο. Νομίζω, όμως, ότι δεν λύνει το πρόβλημα που έχουν οι μελισσοκόμοι με τη νοθεία στο μέλι. Οι μελισσοκόμοι περίμεναν από εσάς διαφορετικές διατάξεις. Περίμεναν διατάξεις που να «χτυπάνε» τη νοθεία στο μέλι.

Για τα διαχειριστικά σχέδια βόσκησης, πραγματικά, περιμένουμε μία απάντηση. Θα μας πει και η Ένωση Περιφερειών εάν τα θέλουν ή όχι.

Βεβαίως, για το σύνολο των διατάξεων θα έχουμε και προτάσεις συγκεκριμένες με διατύπωση και νομοτεχνικών βελτιώσεων, όπως στο άρθρο 5 για το πολλαπλασιαστικό υλικό, το οποίο παρέλκει. Αυτό που περνάτε εδώ προβλέπεται από το άρθρο 6 της υπουργικής απόφασης του 2018 για την εισαγωγή ποικιλιών από τρίτες χώρες. Λέτε και ενδοκοινοτικά. Καλά λέτε, αλλά προβλέπεται στην υπουργική απόφαση. Εκεί θα προτείνουμε να συμπεριληφθούν τα Πανεπιστημιακά Ερευνητικά Ιδρύματα στη φαρμακευτική κάνναβη.

Για τα κτηνιατρικά φαρμακευτικά προϊόντα, αναφέρεστε μόνο στις κυρώσεις, οι οποίες χαλαρώνουν για τη διαχείριση νεκρών ζώων. Και εδώ πρέπει να μας πουν οι Περιφέρειες αν υπάρχουν οι πόροι για τη διαχείριση. Επίσης, εάν υπάρχει αυτή η βούληση από τις Περιφέρειες και αν μπορούν να ανταπεξέλθουν.

Στο άρθρο 20, στην εκκαθάριση δαπανών γράφετε «κατά παρέκκλιση από γενικές ειδικές διατάξεις από την παραγραφή», αλλά δεν αιτιολογείτε, όμως, εάν υπάρχουν λόγοι ευρύτερου δημοσίου συμφέροντος γι’ αυτή την εκκαθάριση. Ενώ λέτε «κατά παρέκκλιση» από όλα, πού συνίσταται αυτή η εκκαθάριση δαπανών από το 2011; Οι λόγοι του δημοσίου συμφέροντος, τουλάχιστον.

Κύριε Πρόεδρε, με τους ελέγχους στα τρόφιμα νομίζω ότι δεν επιτυγχάνεται η επιταγή του Κανονισμού. Θα το πούμε, επακριβώς, και στην, κατ’ άρθρον, ανάλυση. Δεν επιτυγχάνεται η οριοθέτηση, ο ορισμός της κεντρικής αρχής. Από το σώμα της διάταξης προκύπτουν, τουλάχιστον, τέσσερις διαφορετικές υπηρεσίες πάλι.

Κλείνω λέγοντας, ότι αυτό το νομοσχέδιο δεν ανταποκρίνεται στην πραγματικότητα. Όχι, ότι δεν είναι αναγκαίες κάποιες διατάξεις. Ξεκάθαρα. Όμως, δεν ανταποκρίνεται στην πραγματικότητα, στη ζώσα πραγματικότητα, για την οποία ο αγροτικός κόσμος αγωνιά. Και αγωνιά, κύριε Υπουργέ, διότι θέλει σχεδιασμό, θέλει πολιτική για το ποιος θα είναι ο αγρότης, το αν ο αγρότης θα είναι εκπαιδευμένος και το πώς θα είναι ανταγωνιστικός.

Τέτοιου είδους απαντήσεις σε αυτά τα θεμελιώδη ερωτήματα δεν δίνει αυτό το νομοσχέδιο. Στην, κατ’ άρθρον, συζήτηση θα έχουμε συγκεκριμένες προτάσεις και νομοτεχνικές βελτιώσεις. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κ. Υπουργός.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων)**: Δεν παρεμβαίνω, επί της ουσίας. Θέλω μόνο να ενημερώσω το Σώμα, ότι από πλευράς τροπολογιών η μόνη τροπολογία, η οποία πρόκειται να έρθει από τη δική μας πλευρά θα αφορά τους εργαζόμενους - απασχολούμενους σε αγροτικές εργασίες. Είναι αυτό για το οποίο έχετε ακούσει, ενδεχομένως, να μιλάμε, δηλαδή, για το ότι δεν θα διακόπτεται η παροχή του επιδόματος ανεργίας για όσους εργάζονται σε αγροτικές εργασίες. Αυτή την τροπολογία περιμένουμε. Έχουμε κάποιες διευθετήσεις με το Υπουργείο Εργασίας και το Υπουργείο Οικονομικών. Ουσιαστικά, αυτές είναι ρυθμίσεις των παραπάνω Υπουργείων. Απλώς, επειδή ενδιαφέρει εμάς ως Υπουργείο Αγροτικής Ανάπτυξης το ζήτημα των αγροτικών εργασιών, αυτή είναι η τροπολογία που θα φέρουμε. Δεν έχουμε προγραμματίσει κάτι άλλο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Το λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής):** Κύριε Πρόεδρε, κύριε Υπουργέ, φέρνετε προς συζήτηση ένα σχέδιο νόμου που όπως αναφέρεται και στην αιτιολογική έκθεση, επιχειρεί να διευθετήσει θέματα που αφορούν αρμοδιότητες του Υπουργείου Αγροτικής Ανάπτυξης και Τροφίμων και η λέξη κλειδί είναι, ακριβώς, ο όρος «διευθέτηση».

Για δεύτερη φορά, μέσα σε 10 μήνες, φέρνετε ένα νομοσχέδιο για να διευθετήσει εκκρεμότητες, για να διαχειριστεί καταστάσεις που χρονίζουν. Λογικό, ίσως. Πρόκειται για μία σειρά διατάξεων, καθαρά διεκπεραιωτικού χαρακτήρα, που στόχο έχουν να ρυθμίσουν διαδικαστικά θέματα του Υπουργείου και των υπαγόμενων σε αυτό υπηρεσιών και οργανισμών του. Για ακόμη μία φορά, δεν καταλαβαίνουμε τον λόγο που κατατέθετε ένα νομοσχέδιο για να ρυθμίσετε θέματα που ρυθμίζονται με υπουργικές αποφάσεις, ακόμη και με εγκυκλίους.

Επειδή σήμερα συζητούμε, επί της αρχής, του νομοσχεδίου, επιτρέψτε μου να κάνω ένα γενικότερο σχόλιο ως προς το νομοθετικό κομμάτι. Το παρόν νομοσχέδιο κατατέθηκε την Παρασκευή, πέρασε, μάλιστα, τα μεσάνυχτα και μπαίνει σήμερα, Δευτέρα, στην Επιτροπή, αφήνοντάς μας, στην ουσία, δύο, μόλις, ημέρες, που τυχαίνει να είναι Σαββατοκύριακο για να το επεξεργαστούμε.

Προβληματική, όμως για μένα δεν είναι μόνο η επιλογή της συγκεκριμένης χρονικής στιγμής την οποία φέρνετε το εν λόγω νομοσχέδιο, αλλά, κυρίως η ποιοτική αξία της θεματολογίας του σε αυτούς τους τόσο δύσκολους καιρούς για την οικονομία της χώρας και δη, για τον πρωτογενή τομέα αυτής. Σε αυτόν τον άξονα θα επικεντρωθεί η κριτική μας για τη γενικότερη πολιτική που ακολουθούμε, αυτή την στιγμή, στον αγροτικό τομέα. Να σας το πω απλά και λαϊκά: τη στιγμή που «ο κόσμος καίγεται», τη στιγμή που ο Έλληνας αγρότης συνεχίζει να παίζει το ρόλο του «φτωχού συγγενή» στο πρόγραμμα στήριξης που έχετε εξαγγείλει, εσείς νομοθετείτε, εισάγοντας μία σειρά από ρυθμίσεις που αποτελούν αντικαταστάσεις και τροποποιήσεις παλαιότερων νομοθετικών διατάξεων.

Οι καινοτομίες, λοιπόν, του εν λόγω νομοσχεδίου, όπως το Μελισσοκομικό Μητρώο και οι ρυθμίσεις των θεμάτων Δικτύου Γεωργικής Λογιστικής Πληροφόρησης, οι οποίες, κατά τα άλλα, είναι σε θετική κατεύθυνση, δεν βλέπουμε κάτι άλλο. Σε τελική ανάλυση, πρόκειται για θέματα που ρυθμίζονται χωρίς να παρίσταται η ανάγκη ρύθμισής τους με έναν νόμο.

Δεν αποτελεί για εμάς καινοτομία, για παράδειγμα, το πώς θα συλλέγονται τα στοιχεία λογιστικής των αγροτικών εκμεταλλεύσεων και θα γίνεται επικοινωνία με την ΕΛΣΤΑΤ, ή τα θέματα στελέχωσης της νομικής υπηρεσίας του ΕΛΓΑ, ενώ την ίδια στιγμή, δεν έχει προχωρήσει καθόλου ο νέος κανονισμός λειτουργίας του για να συμπεριλάβει τις ζημιές από την κλιματική αλλαγή, ή το πώς θα καλεί τους Προέδρους των οργανισμών που είναι στην εποπτεία του σε οποιαδήποτε μορφή οργάνου. Αυτά τα δύο είναι ενδεικτικά του καινοφανούς επιτελικού κράτους και των διευθετήσεων που αυτό φέρνει σε πέρας.

Υπάρχουν, ωστόσο, βελτιώσεις που μπορούν να γίνουν, προκειμένου το, εν λόγω, σχέδιο νόμου να επιτελέσει τον σκοπό που με βάση την αιτιολογική έκθεση έχει, όπως η συμμετοχή των κτηνοτρόφων στα διαχειριστικά σχέδια για τους βοσκοτόπους, η απαλοιφή των συνεπειών για τους νέους κτηνοτρόφους από τις καθυστερήσεις των δασαρχείων να αδειοδοτήσουν τους στάβλους που οδήγησε λανθασμένα τη διοίκηση του Υπουργείου να τους ζητήσει την επιστροφή της ενίσχυσης για τους νέους αγρότες που είχαν λάβει και να τους δυσκολέψει, κυριολεκτικά, τη στιγμή που πλήττονται από την κρίση. Ποιος είναι, λοιπόν, ο ρόλος του Υπουργείου, όταν οι υπηρεσίες αδιαφορούν επιδεικτικά για τους πολίτες;

Κύριε Υπουργέ, σε μια από τις πιο κρίσιμες στιγμές για τον αγρότη, τον γεωργό, τον κτηνοτρόφο, τον αλιέα, πρέπει να δώσετε απαντήσεις σε δεκάδες εκκρεμείς ερωτήσεις. Αντί να μπαίνετε στη διαδικασία να νομοθετήσετε, εφόσον το θέλετε, με δημιουργικό τρόπο, εισάγοντας έκτακτες επείγουσες μεταρρυθμίσεις, που τόσο έχει ανάγκη ο αγροτικός κόσμος, αντ’ αυτού, αυτή τη στιγμή, φέρνετε ένα νομοσχέδιο χωρίς κάποια υπεραξία.

Άλλη μία χαμένη ευκαιρία για πραγματική αναπτυξιακή ώθηση, για αυθεντική καινοτομία, για προοδευτικές μεταρρυθμίσεις στον πρωτογενή τομέα. Πρόκειται για τους άξονες στους οποίους, εμείς ως Κίνημα Αλλαγής υποστηρίζουμε, ότι πρέπει να κινηθεί τώρα και στο μέλλον ο αγροδιατροφικός τομέας και το υποστηρίζουμε με συγκεκριμένο πρόγραμμα. Με σαφείς θέσεις τις οποίες συγκροτήσαμε, προσαρμόζοντάς τες στις ανάγκες και τις συνθήκες της εποχής που άλλαξαν, βέβαια, άρδην, τους τελευταίους δύο μήνες, επηρεάζοντας άμεσα τη διαδικασία της παραγωγής, τη διάθεση των προϊόντων, το εισόδημα του παραγωγού, σε συνάρτηση πάντα με το κόστος της παραγωγής και τις αγροτικές ενισχύσεις.

Γενικότερα, λοιπόν, το σύνολο της στήριξης του κρατικού μηχανισμού απέναντι στον παραγωγό, εν μέσω κορονοϊού, δεν το έχουμε δει ακόμη. Συζητάμε, λοιπόν, για ένα σχέδιο νόμου σήμερα που δεν βλέπουμε, ούτε να πετυχαίνει τον σκοπό του, όπως λέει η αιτιολογική έκθεση που το συνοδεύει, ούτε και να υπάρχει η ανάδειξη της γεωργίας, της αλιείας, της κτηνοτροφίας, ως βασικών «πυλώνων» για την οικονομική ανάπτυξη της υπαίθρου.

Αντιθέτως, εκκρεμούν -και περιμένουμε απαντήσεις- μία σειρά από πρακτικά ζητήματα για τον αγρότη που θα διευκολύνουν την παραγωγή και θα του δώσουν οικονομική ανάσα, όπως η δανειοδότηση με χαμηλότοκα δάνεια ως κεφάλαιο κίνησης, αξιοποιώντας αντίστοιχα διαθέσιμα χρηματοδοτικά «εργαλεία». Η εξειδίκευση των μέτρων στήριξης που έχετε εξαγγείλει για τους ιχθυοκαλλιεργητές και γενικότερα για την αλιεία, με δεδομένο ότι οι εξαγωγές έχουν, ήδη, δεχθεί μεγάλο πλήγμα. Τι θα γίνει, ακόμη, με τις οφειλές προς τα ασφαλιστικά ταμεία και την εφορία; Θα υπάρξει άμεση καταβολή των αποζημιώσεων του 2019 που βρίσκονται σε εκκρεμότητα; Θα υπάρξει ταχύτερη καταβολή των κοινοτικών ενισχύσεων, ώστε με χρήση προκαταβολών οι γεωργοί και οι κτηνοτρόφοι να εξασφαλίσουν την ταμειακή ρευστότητα που χρειάζονται; Πώς θα αξιοποιηθεί το ποσό των 446 εκατομμυρίων ευρώ που επιστρέφεται στην Ελλάδα με αποφάσεις του Δικαστηρίου της Ε.Ε., ώστε να ενισχυθεί, πραγματικά, η αγροτική οικονομία και να επεκταθούν οι δυνατότητες αγροτικών δραστηριοτήτων και παραγωγής μέσω της αύξησης των βοσκήσιμων εκτάσεων;

Από ποιος σκέλος του κρατικού προϋπολογισμού, τέλος, θα επιδοτηθούν οι κτηνοτρόφοι, καθώς έχετε εξαγγείλει ότι η, εν λόγω, κατηγορία αγροτών θα επιδοτηθεί από κρατικά κονδύλια, ενώ οι υπόλοιποι κλάδοι θα χρηματοδοτηθούν, όπως ανακοινώσατε, από κρατικά κονδύλια.

Αφού αναφέρθηκα στους κτηνοτρόφους, έναν από τους περισσότερο πληττόμενους αγροτικούς κλάδους το τελευταίο χρονικό διάστημα, γιατί δεν προτείνατε με το, υπό συζήτηση, νομοσχέδιο κάποια ευνοϊκή ρύθμιση για την κτηνοτροφία, από το να εισάγετε ρυθμίσεις - διατάξεις για ήσσονος σημασίας θέματα;

Ας πάμε λίγο στα ειδικότερα σημεία του νομοσχεδίου που για εμάς παρουσιάζουν ενδιαφέρον σχολιασμού και θα τα απαριθμήσουμε, εν συνεχεία. Η διάταξη που εισάγει το Εθνικό Μελισσοκομικό Μητρώο, άρθρο 9, η διάταξη περί αδειοδοτήσεων κτηνοτροφικών εγκαταστάσεων, άρθρο 8, οι διατάξεις περί θεμάτων αλιείας, Κεφάλαιο Γ΄, άρθρο 12 και η διάταξη περί ανάκτησης των αγροτικών ενισχύσεων, κατ’ εκτέλεση αποφάσεων της Ευρωπαϊκής Επιτροπής, άρθρο 19, που χρήζει φυσικά, περαιτέρω διευκρίνισης, καθώς δεν είναι σαφές με ποιον τρόπο και υπό ποιες προϋποθέσεις θα επιστρέφονται αυτές από τις υπόχρεες αγροτικές συνεταιριστικές οργανώσεις. Θα αναφερθούμε, βέβαια, επ’ αυτών, αναλυτικά και μετά την ακρόαση των φορέων στην, κατ’ άρθρον, συζήτηση.

Εν κατακλείδι, με το παρόν σχέδιο νόμου ενισχύεται, για ακόμη μία φορά, η άποψη που έχουμε ως προς το κομμάτι της κυβερνητικής πολιτικής για τον αγροδιατροφικό τομέα της χώρας, δηλαδή, ότι ως προς το παρόν απουσιάζει η στρατηγική προς το κομμάτι της Κυβέρνησης στον πρωτογενή τομέα ως πραγματικό μοχλό ανάπτυξης. Το επισημάναμε από κάθε βήμα από το οποίο τοποθετούμαστε. Δηλαδή, αν δεν έρθει η ανάπτυξη της χώρας από τον πρωτογενή τομέα και τον τουρισμό, τότε από ποιους κλάδους της οικονομίας θα έρθει; Και αν δεν βοηθηθεί από το Κράτος ο παραγωγός με ουσιαστικά οικονομικά κίνητρα, να εξελίξει τις καλλιεργητικές του πρακτικές, να παράγει περισσότερα ποιοτικά προϊόντα, να «πρασινίσει» την παραγωγή του, να διοχετεύσει σε δομές, όπου υπάρχει, πραγματικά, ανάγκη, τα αδιάθετα προϊόντα του, συμβάλλοντας στη διατροφική επάρκεια του πληθυσμού, τότε από ποιον θα βοηθηθεί;

Πρόκειται, λοιπόν, για ουσιαστικά θέματα που βρίσκονται, εν μέσω αυτής της κρίσης, μπροστά μας και θα βρεθούν πάλι και αύριο, εν μέσω μιας επόμενης κρίσης. Από τον πρωτογενή τομέα διέρχονται οικονομικά κανάλια με άμεση αντανάκλαση στον πληθυσμό που, ίσως, δεν έχετε εκτιμήσει σωστά μέχρι τώρα, κύριε Υπουργέ.

Δεδομένης, λοιπόν, της πολύ δύσκολης, οικονομικά και χρονικής συγκυρίας για τους αγρότες, θεωρούμε ότι η, εν λόγω, συζήτηση, καλό είναι να γίνει μία αφορμή για ουσιώδη αποτελέσματα, επί των θεμάτων που απασχολούν τον πρωτογενή τομέα της χώρας, τον τομέα που θα αποτελέσει τον «πυλώνα» οικοδόμησης ενός νέου παραγωγικού μοντέλου ανάπτυξης.

Ως προς την θέση μας, επί της αρχής, θα τοποθετηθούμε κατά τη διάρκεια των συνεδριάσεων.

Σας ευχαριστώ πάρα πολύ.

**ΓΙΩΡΓΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Κύριε Πρόεδρε, πρόκειται για ένα νομοσχέδιο με άρθρα διαφορετικού περιεχομένου και αντικειμένου, διάσπαρτα και χωρίς λειτουργική σύνδεση μεταξύ τους. Παραδείγματος χάριν, αφορούν όλα άρθρα για ανάπτυξη της κτηνοτροφίας ή να λύνουν δομικά και διαρθρωτικά προβλήματα της ελληνικής γεωργίας, που θα βελτίωναν την παραγωγικότητα, όπως της μικρής «πολυτεμαχισμένης» αγροτικής εκμετάλλευσης ή να αφορά ενιαία τον ΕΦΕΤ και ούτω καθεξής.

Στόχος είναι, κυρίως, να διαχειριστούν κραυγαλέες δυσλειτουργίες του Υπουργείου Αγροτικής Ανάπτυξης και Τροφίμων και των εποπτευόμενων Οργανισμών. Να προσαρμοστούν σε ευρωκοινοτικές ντιρεκτίβες και κανονισμούς, να εξυπηρετήσουν ανάγκες του κεφαλαίου που δραστηριοποιούνται στο χώρο του αγροδιατροφικού τομέα, να γίνονται διευκολύνσεις, ίσως και ρουσφέτια, να καθιερώσουν και να εισπράττουν ανταποδοτικά τέλη, ή επιστροφή κρατικών ενισχύσεων από συνεταιρισμούς που δόθηκαν πολλά χρόνια πριν και δεν ενέκρινε η Ευρωπαϊκή Ένωση. Μία διαδικασία που ξεκίνησε ο ΣΥΡΙΖΑ και συνεχίζει σήμερα η Νέα Δημοκρατία.

Σε αυτό θα ήθελα να σταθώ πιο πολύ, γιατί υπάρχουν πολλά ερωτηματικά, όπως από ποιους θα τα πάρετε, όταν οι ενώσεις αγροτικών συνεταιρισμών έχουν διαλυθεί; Ή όταν η συνεταιριστική ΑΓΝΟ, έχει πουληθεί στον Κολιό που χρεοκόπησε και την έχει πάρει η σύνδικος; Δηλαδή, είναι σε εκκαθάριση. Εκτός, εάν θέλετε, να δώσετε τη «χαριστική βολή» σε όσες έχουν απομείνει και σε όσες είναι σε εκκαθάριση. Ξέρουμε καλά, ότι υπάρχουν και «φιλέτα» και ότι υπάρχει μία εκτίμηση, ότι από όλες αυτές που είναι υπό εκκαθάριση, μαζεύονται περίπου 2 δις.

Βέβαια, θέλω να πω, ότι σήμερα, δίνονται «αβέρτα» επιδοτήσεις σε μία σειρά βιομηχανίες, αεροπορικές εταιρείες, εφοπλιστές και στην Ελλάδα και στις χώρες της Ευρωπαϊκής Ένωσης και αυτό γίνεται για την αναπλήρωση του χαμένου εισοδήματος λόγω του κορονοϊού. Αλήθεια, εμείς ρωτάμε, από ποιους θα πάρετε επιστροφή 95 συν 13, δηλαδή 108 εκατομμύρια σήμερα; Από ποιους συνεταιρισμούς; Αυτοί οι συνεταιρισμοί δεν απαλλάσσονται λόγω κορονοϊού; Γιατί δεν το θέτετε στην Ευρωπαϊκή Επιτροπή; Εκτός, εάν υπάρχουν άλλες βλέψεις για να μαζέψετε και τα τελευταία περιουσιακά στοιχεία τους και να αποτελειώσετε όσους επιβίωσαν.

Βεβαίως, εδώ, ερχόσαστε με κάτι καινούργιο. Βάζετε δόσεις, διευκολύνετε και φαντάζομαι ότι πρέπει να υπάρχει κάποια τροποποιητική. Το αναφέρουμε, όχι γιατί θα λύσει τίποτα, το ίδιο «πικρό ποτήρι» θα είναι, όμως θα έχετε άλλοθι ότι τους δώσατε ευκαιρίες. Εμείς, λέμε, κοροϊδία και το ξέρετε ότι δεν μπορούν να ανταποκριθούν. Ποια θα μπορούσε να είναι η λύση; Να αποσύρετε το συγκεκριμένο άρθρο 19 και να το διαπραγματευτείτε ξανά, με αφορμή την πανδημία, που ενισχύει την οικονομική αδυναμία επιστροφών. Δηλαδή, την παραγραφή. Εμείς, σας το προτείνουμε, να το κάνει.

Συνεπώς, αυτό που καταλαβαίνουμε είναι πως αυτό το νομοσχέδιο δεν έχει καμία σχέση με το βαρύγδουπο τίτλο του νομοσχεδίου για «αναβάθμιση και εκσυγχρονισμό του αγροτικού τομέα». Σε καμία περίπτωση, δεν ανταποκρίνεται στις ανάγκες των εργαζομένων τόσο στο Υπουργείο Αγροτικής Ανάπτυξης και Τροφίμων, όσο και στους εποπτευόμενους Οργανισμούς, γιατί το κύριο χαρακτηριστικό τους είναι η εντατικοποίηση από την έλλειψη προσωπικού.

Στον ΕΛΓΑ, εγκρίνετε την πρόσληψη δύο νομικών. Εμείς σας λέμε, καλώς, να τους πάρετε. Όμως, η υποστελέχωση του ΕΛΓΑ σε γεωτεχνικό δυναμικό, είναι υπαρκτή, είναι πιεστική και έχει συνέπειες. Φτάσαμε στον Μάιο του 2020 και περιμένουν, ακόμη, οι αγρότες να βγουν πορίσματα για ζημιές που είχαν από τον Απρίλιο του 2019 και μετά. Κάνουν μηνύσεις για το δίκιο τους. Γι’ αυτό χρειάζεστε άμεσα νομικούς, αντί να πάρετε γεωτεχνικούς και να συντομεύσετε τις διαδικασίες.

Αυτό το λέω, γιατί την ίδια στιγμή στον ΕΛΓΑ απολύονται γεωτεχνικοί και μάλιστα, εν μέσω πανδημίας. Ακόμη και από την κινητικότητα παρατηρείται μια «αιμορραγία» προσωπικού διοικητικού και γεωτεχνικού, τη στιγμή που είναι απαραίτητο να γίνουν προσλήψεις και όχι απολύσεις. Δεν θέλετε να ρυθμίσετε νομοθετικά το θέμα για τις προσλήψεις, όπως κάνατε με τους νομικούς.

Ακόμη, δεν υπάρχει στον ΕΛΓΑ οργανόγραμμα και όλα είναι στον αέρα. Ο μέσος όρος ηλικίας του μόνιμου προσωπικού είναι πάνω από 50 ετών, που σημαίνει ότι έχουν πάρα πολλά χρόνια να γίνουν προσλήψεις. Εμείς λέμε τον απαξιώνετε, προφανώς, για να περάσει ευκολότερα η ιδιωτικοποίησή του. Είναι, λοιπόν, πολιτική επιλογή, το ότι δεν έχετε γεωπόνους, κτηνιάτρους και άλλες ειδικότητες για την άμεση και έγκαιρη διάγνωση και αποζημίωση των αγροτών από καταστροφές φυτικού και ζωικού κεφαλαίου, ή το ότι δεν έχετε προχωρήσει ακόμη σε προσλήψεις, ακόμη και στο Υπουργείο. Οι κτηνίατροι είναι ελάχιστοι και το παραδέχεστε όλοι οι Υπουργοί που περάσατε από το Υπουργείο, άλλα μέτρα δεν λαμβάνονται.

Μπορεί να λέτε, ότι το Μελισσοκομικό Μητρώο είναι μεγάλος εκσυγχρονισμός. Καλά κάνετε και το φέρνετε. Χρειάζεται γιατί πολλοί μελισσοκόμοι είναι εκτός συνεταιρισμών και δεν θα χρειάζεται, κάθε δύο χρόνια, να μετακινούνται προς τα κέντρα για ανανέωση βιβλιαρίων. Όμως, αυτό από μόνο του δεν αρκεί. Οι μελισσοκόμοι περίμεναν μέτρα για ελέγχους. Όταν, όμως, δεν υπάρχει προσωπικό δεν μπορούν να γίνουν έλεγχοι. Για παράδειγμα, στα Κύθηρα, κατεξοχήν, μελισσονήσι, δεν υπάρχει έλεγχος εδώ και μία δεκαετία και διαμαρτύρονται οι ίδιοι οι συνεπείς μελισσοκόμοι, γιατί ευνοείται η διακίνηση της νοθείας. Παρακαλούν για έναν κτηνίατρο να περνάει έστω μία φορά το εξάμηνο.

Με την ευκαιρία, γι’ αυτό το συγκεκριμένο άρθρο, το άρθρο 9, θα ήθελα να σας ρωτήσω, στην παράγραφο 3α, αναφέρεται ότι θα υπάρχει διασύνδεση και με άλλα μητρώα άλλων υπηρεσιών. Θα θέλαμε διευκρινιστικά, τι έχετε κατά νου και γιατί το προτείνετε και μάλιστα με υπουργική απόφαση.

Επίσης, προβλέπετε ανταποδοτικά τέλη για τα νεκρά ζώα. Βεβαίως, πρέπει να λαμβάνονται μέτρα και να γίνεται η συλλογή και η διαχείρισή τους με σωστό υγειονομικό σωστό. Ποιο είναι, όμως, το θέμα; Είναι ότι θα επιβαρύνεται οικονομικά ο παραγωγός, ενώ θα έπρεπε να είναι αυτή η υπηρεσία δωρεάν.

Στα διάσπαρτα και διαφορετικά άρθρα φέρνετε και το θέμα για το ΓΕΩΤΕΕ. Δεν λέω για την παράταση, που την τριετία την κάνετε τετραετία, αλλά καταργείτε το όποιο δημοκρατικό στοιχείο είχε η λειτουργία του, καθώς, αφαιρείτε αρμοδιότητες από τη γενική συνέλευση των αντιπροσώπων του. Δηλαδή, από ένα σώμα που εκφράζονται όλες οι παρατάξεις και το κάνετε πολύ πιο μικρό, όπου εκεί εκπροσωπούνται μόνο πρόεδροι και αντιπρόεδροι, αφού δεν υπάρχει η αντιπροσωπευτικότητα της γενικής συνέλευσης. Βεβαίως, θα οδηγήσει και σε, επιπλέον, «χαράτσωμα» των γεωτεχνικών, καθώς δίνεται η δυνατότητα στη διοίκηση του ΓΕΩΤΕΕ να προχωρά πιο εύκολα στην αύξηση της συνδρομής.

Σε ότι αφορά στις αρμοδιότητες σχετικά με την προστασία του αγροτικού φυτικού κεφαλαίου. Το συγκεκριμένο άρθρο επιλύει ορισμένα ζητήματα αρμοδιοτήτων, αλλά, ταυτόχρονα, προωθεί και την πολιτική της εμπορευματοποίησης των φυσικών πόρων που προβλέπεται στις διεθνείς συμβάσεις των ιμπεριαλιστικών οργανισμών.

Σχετικά με τις σχολές επαγγελμάτων κρέατος. Εδώ βλέπουμε ότι συνεχίζεται η ιδιωτικοποίηση. Αυτές οι σχολές θα έπρεπε να είναι κρατικές, δημόσιες.

Σε ότι αφορά στα κτηνιατρικά φάρμακα προωθείται η λογική του φαρμάκου εμπορεύματος. Επίσης, μειώνονται τα πρόστιμα πολύ, ενώ θα έπρεπε να υπάρχει μία κλίμακα, τουλάχιστον, ανάλογα με τον τζίρο και τις μεγάλες επιχειρήσεις. Δηλαδή, να επιβαρύνονται, ακόμη περισσότερο, αφού η ποσότητα που διακινούν είναι πολύ μεγαλύτερη. Επίσης, η ποινή αφαίρεσης της άδειας από πέντε ημέρες μέχρι έξι μήνες έχει ένα πολύ μεγάλο «άνοιγμα», δεν έχει, όμως, κριτήρια.

Σε ότι αφορά τις σταβλικές εγκαταστάσεις, εμείς συμφωνούμε να μην πληρώνουν πρόστιμα οι παραγωγοί. Ωστόσο, αυτό από μόνο του δεν φτάνει. Κανονικά πρέπει να μην επιβαρυνθούν και με τα έξοδα για την έκδοση της άδειας. Όλα αυτά πρέπει να γίνουν οργανωμένα από το Κράτος, με πολλαπλά κριτήρια να μπορεί να επιβιώσει ο κτηνοτρόφος και να εξασφαλιστεί και η προστασία του περιβάλλοντος. Βέβαια, ξέρουμε ότι αυτό είναι ασύμβατο με τον χαρακτήρα του σημερινού Κράτους.

Σε ότι αφορά τα ζητήματα των νοθειών και των ελληνοποιήσεων. Αυξάνονται τα πρόστιμα. Το πρόβλημα είναι αν αυτό επιφέρει κάποια βελτίωση και στην τιμή που παίρνει ο παραγωγός. Εμείς εκτιμάμε ότι δεν θα φέρει κάτι θετικό, γιατί το πρόβλημα των χαμηλών τιμών στον παραγωγό και των μη πληρωμών οφείλονται στην ασυδοσία των μονοπωλίων, που κάνουν, στην κυριολεξία, κουμάντο στην παραγωγή, την ελέγχουν. Αυτό δεν αλλάζει με το νομοσχέδιο που φέρνετε. Ο βιομήχανος μπορεί να την κάνει τη νοθεία νόμιμα. Το μονοπώλιο που έχει εργοστάσιο και στο εξωτερικό, φέρνει την παραγωγή του στην Ελλάδα και τη συσκευάζει με την πατέντα του. Αυτά τα ξέρετε, δεν είναι καινούργια. Βεβαίως, την πρώτη ύλη την αγοράζει στη χώρα που έχει τα εργοστάσιά του. Τα μονοπώλια καθορίζουν την τιμή με βάση το μονοπωλιακό υπερκέρδος τους. Δεν λέει ελληνοποιήσεις. Βεβαίως, είναι υπαρκτό πρόβλημα, αλλά είναι δευτερεύον. Γι’ αυτό δεν πρόκειται να λυθούν τα προβλήματα των αγροτοπαραγωγών που εκβιάζονται από τους βιομηχάνους.

Συνολικά, εμείς θεωρούμε, ότι το παρόν νομοσχέδιο δεν ανταποκρίνεται στα χρόνια προβλήματα και τις ανάγκες των αγροτών, κυρίως, για τη βελτίωση της παραγωγικότητας για ένα εισόδημα αξιοπρεπές, αξιοποιώντας τη γη των παππούδων τους. Ούτε προβλέπεται αναπλήρωση του χαμένου εισοδήματος των αγροτοκτηνοτρόφων που πλήττονται από την πανδημία. Δεν υπάρχει κανένα μέτρο για να στηριχθούν οι παραγωγοί λαϊκών αγορών και να μπει ένα «φρένο» στην κερδοσκοπία των μεγαλεμπόρων και βιομηχάνων που είναι πολύ επίκαιρα και δεν τα «ακουμπάτε» καθόλου. Έστω να υπάρξει κάλυψη από το Κράτος των ασφαλιστικών εισφορών, όσο διαρκεί η πανδημία. Όμως, με την πανδημία αποδείχθηκε, άλλη μία φορά, ότι ο αγρότης είναι αναγκαίος και χρήσιμος για την κοινωνική ευημερία, όπως και ο εργαζόμενος στο νοσοκομείο, ο εργατοϋπάλληλος στο σουπερμάρκετ, στη βιομηχανία, στις μεταφορές, στις υπηρεσίες και αλλού.

Συνεπώς, στο ερώτημα «ποιος ωφελείται και από αυτό το νομοσχέδιο», το μόνο σίγουρο είναι ότι το νομοσχέδιο περιέχει διατάξεις που στόχο έχουν να «βουλώσουν τρύπες», να εκσυγχρονίσουν, σύμφωνα με την άποψή σας, το θεσμικό πλαίσιο και το Κράτος, ώστε να είναι πιο ικανό στις στοχεύσεις του, δηλαδή στην εξυπηρέτηση της καπιταλιστικής κερδοφορίας, στο να εφαρμοστούν καλύτερα οι διάφορες αποφάσεις της Ευρωπαϊκής Ένωσης, να προσαρμοστούν και διάφορα ζητήματα ελέγχου και αρμοδιοτήτων των υπηρεσιών. Αν και φαινομενικά, έχει έναν τεχνοκρατικό χαρακτήρα, ωστόσο έρχεται να «θωρακίσει» την εφαρμοζόμενη πολιτική, με την οποία εμείς διαφωνούμε, γιατί είναι υπέρ των επιχειρηματικών ομίλων και κατά των αναγκών του λαού.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε. Κυρίες και κύριοι Βουλευτές, κύριε Υπουργέ, το νομοσχέδιο αποτελεί ένα είδος συρραφής διαφόρων τροπολογιών. Κανένα όραμα και καμία πρόταση για πραγματική ανάπτυξη, την οποία έχει απαραίτητη η χώρα μας. Είναι απογοητευτικό, σε μία εποχή που κινδυνεύει η τροφική επάρκεια της Πατρίδας μας λόγω του κορονοϊού και θα χαθούν σημαντικά έσοδα από τον τουρισμό, που θα έπρεπε να αντικατασταθούν από κάποιον άλλο τομέα.

Η Κυβέρνηση είχε υποσχεθεί προεκλογικά πως θα επιτύχει 15 - 20 δισεκατομμύρια ευρώ από τον πρωτογενή τομέα και τη μεταποίησή του. Μία «κενή» υπόσχεση, όπως όλες αυτές που, ανέκαθεν, χρησίμευαν για να πείσουν ψηφοφόρους, χωρίς να γίνεται καμία προσπάθεια εκπλήρωσής τους. Γνωρίζουμε, βέβαια, πως ο Υπουργός δεν έχει καμία σχέση με τον πρωτογενή τομέα, αφού είναι νομικός. Θεωρούσαμε, όμως, πως διαθέτει κατάλληλους συμβούλους για να καταφέρει την αποστολή που του ανατέθηκε, μία πολύ σημαντική αποστολή. Μεγάλο λάθος μας. Αργότερα, θα καταθέσουμε στα Πρακτικά μέρος του φυλλαδίου της Νέας Δημοκρατίας που τεκμηριώνει αυτά που αναφέραμε.

Για την Ελληνική λύση, πάντως, ο πρωτογενής τομέας είναι πολύ σημαντικός, κρίσιμης σημασίας. Οπότε, θεωρούμε σωστό να επαναλάβουμε τις προτάσεις που καταθέσαμε για την αντιμετώπιση της πανδημίας, προτάσεις και όχι μόνο κριτική.

Πρώτον, επιδότηση των αγροτών για την αγορά σπόρων και άλλων πρώτων υλών, έτσι ώστε να διατηρηθεί, τουλάχιστον, η υφιστάμενη παραγωγή τους, ύψους γύρω στα 500 εκατομμύρια ευρώ.

Δεύτερον, επιδότηση για επενδύσεις σε θερμοκήπια και διχτυοκήπια, που έχει απόλυτη ανάγκη η Ελλάδα για να μην εξαρτάται η αγροτική παραγωγή από τις καιρικές συνθήκες, επίσης, ύψους 500 εκατομμυρίων ευρώ.

Τρίτον, διάθεση ενός ακόμη ποσού που είναι απαραίτητο για να εκμεταλλευτούν οι αγρότες όλα τα ΕΣΠΑ. Η Κυβέρνηση δρομολόγησε, μόλις, 150 εκατομμύρια ευρώ για τον πρωτογενή τομέα, όταν για τη γνωστή «απάτη» σε των voucher, εξασφάλισε, σχεδόν, 200 εκατομμύρια ευρώ. Είναι δυνατόν να μιλάμε έτσι για ανάπτυξη στην Ελλάδα και για την αλλαγή του αποτυχημένου οικονομικού μας μοντέλου;

Τέταρτον, συνδρομή της Πολιτείας στην εύρεση εργαζόμενων κατά τη συγκομιδή. Ενδεχομένως, από τους ανέργους του τουριστικού κλάδου ή από άλλους εγγεγραμμένους στον ΟΑΕΔ, χωρίς, όμως, να χάνουν τα επιδόματα τους λόγω της εποχικής εργασίας. Εν προκειμένω, η Κυβέρνηση δήλωσε πώς θα «υιοθετήσει» τη συγκεκριμένη πρόταση μας, χωρίς την απώλεια του επιδόματος του ΟΑΕΔ. Είναι κάτι που δεν γνωρίζουμε αν συνέβη τελικά και περιμένουμε να μας απαντήσει ο Υπουργός.

Πέμπτον, ίδρυση ενός κεντρικού οργανισμού διευκόλυνσης και διάθεσης των προϊόντων των αγροτών, ο οποίος θα ενημερώνεται καθημερινά αναφορικά με τις ποσότητες παραγωγής με εξειδικευμένο λογισμικό.

Θα θέλαμε να προσθέσουμε μερικές ακόμη προτάσεις μας, αφού η πρόθεσή μας από την αρχή ήταν η εποικοδομητική αντιπολίτευση με στόχο το συμφέρον της Ελλάδας που τα τελευταία 10 χρόνια, λόγω της απίστευτης κακοδιαχείρισης των κυβερνήσεων της, είναι «βυθισμένη» σε μία κρίση που δεν φαίνεται να έχει τέλος.

Εν προκειμένω, τα εξής. Πρώτον, επιβολή δασμών σε ομοειδή προϊόντα τρίτων χωρών, όπως της Τουρκίας, πείθοντας την Ευρωπαϊκή Ένωση να μας το επιτρέψει, κάτι που θα αύξανε το ΑΕΠ μας, κατά 3 δισεκατομμύρια ευρώ περίπου, ενώ θα μείωνε το εμπορικό μας έλλειμμα που αποτελεί το μεγάλο μας πρόβλημα. Θα θέλαμε να τονίσουμε πως το εμπορικό έλλειμμα δεν είναι θέμα μόνο των εξαγωγών, όπως θεωρούν ορισμένοι και της ανταγωνιστικότητας, αλλά, κυρίως, των εισαγωγών.

Η μείωση των εισαγωγών δε, που αποτελεί την πρώτη προτεραιότητα μας, ενώ δεν απαιτεί καθόλου εξυπνάδα, προϋποθέτει την αγορά ελληνικών προϊόντων από τους Έλληνες, μέσω της οποίας διενεργούνται εγχώριες επενδύσεις, αυξάνεται το ΑΕΠ μας και τα έσοδα του δημοσίου. Δυστυχώς, όμως, οι Υπουργοί Οικονομικών στην Ελλάδα ενεργούν ως λογιστές και εισπράκτορες φόρων και όχι ως οικονομολόγοι. Το ίδιο ισχύει για τις κυβερνήσεις γενικότερα που δεν κυβερνούν τη χώρα, αλλά συμπεριφέρονται ως διαχειριστές.

Εν προκειμένω, αφού η Κυβέρνηση βρήκε τα χρήματα και τους τρόπους για να διαφημίσει το «Μένουμε Σπίτι» με επιτυχία, γιατί δεν βρίσκει τα χρήματα και δεν διαφημίζει ανάλογα το «Αγοράζουμε ελληνικά προϊόντα από ελληνικές επιχειρήσεις;» Χρειάζεται θέληση ή απλά σωστή αντίληψη, αποτελεσματικότητα και αγάπη προς την Ελλάδα;

Δεύτερον, κίνητρα στις τουριστικές επιχειρήσεις για την κάλυψη των αναγκών τους με ελληνικά προϊόντα, με αποτέλεσμα την αύξηση του ΑΕΠ μας πάνω από 10 δισεκατομμύρια ευρώ ετησίως, των δημοσίων εσόδων κατά 3 δισεκατομμύρια ευρώ περίπου ή κατά έναν ετήσιο ΕΝΦΙΑ, καθώς, επίσης, την, ακόμη, μεγαλύτερη μείωση του εμπορικού μας ελλείμματος.

Τρίτον, έλεγχος στις πωλήσεις αντιγράφων ελληνικών προϊόντων στο εξωτερικό, κάτι που θα έχει ως αποτέλεσμα την αύξηση των εξαγωγών μας, τη μείωση του εμπορικού μας ελλείμματος και την άνοδο του ΑΕΠ.

Τέταρτον, κίνητρα για την ανάπτυξη ιχθυοκαλλιεργειών σε βραχονησίδες στο Αιγαίο, μέσω των οποίων θα προστατευόταν ο θαλάσσιος χώρος μας και η ΑΟΖ μας, ενώ θα αυξανόταν το ΑΕΠ μας πάνω από 4 δισεκατομμύρια ευρώ.

Πέμπτον, κίνητρα σε παραμεθόριες περιοχές, όπως στον Έβρο και στα νησιά μας, όπως είναι η μείωση του ΦΠΑ και η απλοποίηση των διαδικασιών. Εάν δεν έχουν κίνητρα οι Έλληνες στις παραμεθόριες περιοχές, που είναι αντιμέτωποι με δεκάδες προβλήματα, όπως είναι η τουρκική επιθετικότητα και η παράνομη μετανάστευση, γιατί να μείνουν εκεί; Κοινή λογική και πολιτική βούληση χρειάζεται. Καθόλου εξυπνάδα.

Έκτον, αύξηση των εγχωρίων αγροεφοδίων, όπου αυτή τη στιγμή έως και το 90% διαφεύγει στο εξωτερικό.

Τέλος, θα θέλαμε να προσθέσουμε πως πρέπει να σταματήσουμε να αντιμετωπίζουμε τη γεωργία και γενικότερα τον πρωτογενή μας τομέα με την παραδοσιακή του μορφή, αφού πραγματοποιείται σήμερα, κυριολεκτικά, μία επανάσταση σε τεχνολογικό επίπεδο με την εφαρμογή της προηγμένης τεχνολογίας της γεωργίας ακριβείας, το «precision farming», με τη χρήση υπολογιστικών μεθόδων για τη διαχείριση καλλιεργειών, με την παρακολούθηση μέσω δορυφόρων και drowns, με αυτόνομα συστήματα κ.λπ., όπως θα καταθέσουμε στα Πρακτικά.

Το γεγονός αυτό απαιτεί, ουσιαστικά, τη δραστηριοποίηση πρόσθετων κατηγοριών επιστημόνων στη γεωργία, τους οποίους οι κυβερνήσεις μας διώχνουν στο εξωτερικό, όπως μαθηματικούς, μηχανικούς πληροφορικής, μηχανολόγους, ηλεκτρολόγους, οικονομολόγους, ειδικούς πωλήσεων, γεωπόνους, βιολόγους, χημικούς κ.λπ.. Ο συγκεκριμένος τομέας λέγεται «Agriculture Tests», ενώ εκτιμάται πως στις Ηνωμένες Πολιτείες έχουν επενδυθεί 6,7 δισεκατομμύρια δολάρια στον συγκεκριμένο τομέα, μεταξύ των ετών 2013 και 2018, με προβλέψεις 2 δισεκατομμυρίων δολαρίων για το 2019, όπως θα καταθέσουμε, επίσης, στα Πρακτικά.

Ενώ το μέλλον έφτασε, ήδη, στο παρόν, εμείς παραμένουμε «κολλημένοι» στο παρελθόν, με μία «αρτηριοσκληρωτική» οικονομία, η οποία, στην κυριολεξία, «πνέει τα λοίσθια». Ανάλογες καινοτομίες εφαρμόζονται στην Ολλανδία, καθώς, επίσης, και στο Ισραήλ. Είναι μία μεγάλη ευκαιρία για να γίνουν πράξη οι επιδιώξεις της ΚΑΠ, της Κοινής Αγροτικής Πολιτικής της Ευρωπαϊκής Ένωσης για επενδύσεις στην ποιότητα και την τεχνολογία.

Είναι, επίσης, μεγάλη ευκαιρία για να αναπτυχθούν συνέργειες με άλλα επιστημονικά πεδία, έτσι ώστε να αυξηθεί η απασχολησιμότητα των πτυχιούχων μας για να παραμείνουν στην Ελλάδα, καθώς, επίσης, για να στηριχθεί η οικονομία μας στην επαρχία. Ενδεχομένως, βέβαια, θα πρέπει να διεκδικήσουμε πρόσβαση σε venture capital της Ευρωπαϊκής Ένωσης, της Ευρωπαϊκής Τράπεζας Επενδύσεων ή σε ελληνικό επίπεδο, όπου, επίσης, υπάρχουν πολλά.

Όλα αυτά και αρκετά άλλα προς την ίδια κατεύθυνση, συναποτελούν το όραμα που, δυστυχώς, δεν βλέπουμε να έχει η ελληνική Κυβέρνηση, όπως, άλλωστε, όλες οι προηγούμενες κυβερνήσεις, με αποτέλεσμα να μην είναι δυνατή η ανάπτυξη στην Ελλάδα. και να παραμένουμε «προσδεμένοι» στο ίδιο οικονομικό μοντέλο που μας χρεοκόπησε το 2008 και θα μας χρεοκοπήσει ξανά, πολύ σύντομα, δυστυχώς. Στους δύο επικίνδυνους, προκυκλικούς και εντάσεως κεφαλαίου, «πυλώνες» της οικονομίας μας, στον τουρισμό και στη ναυτιλία, οι οποίοι είναι οι πρώτοι που καταρρέουν, παταγωδώς, σε περιόδους κρίσεων.

Φαίνεται, λοιπόν, πως δεν έχουμε διδαχθεί τίποτα από τις οδυνηρές εμπειρίες μας, γεγονός, που θεωρείται ως το βασικό χαρακτηριστικό των ανόητων. Λυπούμαστε που τα λέμε τόσο καθαρά, αλλά η Ελληνική Λύση ήρθε στη Βουλή για να λέει την αλήθεια. Μόνο η αλήθεια μπορεί να κινητοποιήσει τους, εξαιρετικά, ικανούς συμπολίτες μας, οι οποίοι πληρώνουν, συνεχώς και πανάκριβα, τον λογαριασμό των ανεπαρκών και χωρίς εθνικό όραμα Κυβερνήσεών τους.

Επί των άρθρων, στο άρθρο 1, το καινούργιο, που «υιοθετείται» με την παρούσα διάταξη, αφορά στη σύσταση Επιτροπής με την ονομασία Εθνική Επιτροπή Δικτύου Γεωργικής Λογιστικής Πληροφόρησης στο Υπουργείο Αγροτικής Ανάπτυξης και Τροφίμων. Η μόνη παρατήρησή μας, εδώ, αφορά στην παρ. 1, υποπαρ. α΄, όπου δεν καθορίζονται καν κάποια κριτήρια επιλογής των μελών της. Δηλαδή, ο Υπουργός μπορεί να προσλάβει όποιον επιθυμεί, ενώ, δυστυχώς, η Κυβέρνηση μάς έχει συνηθίσει να τοποθετεί, σε ανάλογες θέσεις, μη επαρκή άτομα, γεγονός που δημιουργεί υποψίες, ότι δημιουργείται μία ανούσια Επιτροπή, απλά, για να λάβουν κάποιοι θέσεις και, πιθανόν, χρηματική αποζημίωση.

Στο άρθρο 2, πρόκειται για τυπικές ρυθμίσεις, που αφορούν στις διαθέσεις πιστώσεων και εγκρίσεων δαπανών, καθώς και στη μεταβίβαση αρμοδιοτήτων διοίκησης, λειτουργίας και συντήρησης των εγγειοβελτιωτικών έργων α΄ και β’ τάξης, που κατασκευάζονται ή που έχουν κατασκευαστεί από το Υπουργείο Αγροτικής Ανάπτυξης σε ΟΤΑ α΄ βαθμού. Υπάρχει σκεπτικισμός, εδώ, εκ μέρους μας, εάν πράγματι, με αυτόν τον τρόπο, θα επιταχυνθούν οι διαδικασίες και θα αρθούν τα γραφειοκρατικά κωλύματα που εμποδίζουν τα απαραίτητα εγγειοβελτιωτικά έργα. Έργα που είναι σημαντικότατα για την καθημερινότητα των αγροτών μας. Με την παρούσα ρύθμιση φαίνεται πώς εμπλέκονται διάφοροι φορείς και μάλιστα ΟΤΑ α βαθμού, που σε πολλές περιπτώσεις, ειδικά στην επαρχία, υπολειτουργούν. Πιθανότατα, είναι ανίκανοι συγκεκριμένοι φορείς να διαχειριστούν τόσο σημαντικά ζητήματα. Ίσως, θα έπρεπε να αναλάβει την ευθύνη ο αρμόδιος Υπουργός, ώστε να διενεργούνται όλα ταχύτατα με υπουργικές αποφάσεις.

Ο στόχος, πάντως, των εγγειοβελτιωτικών έργων είναι πολύ σημαντικός, ειδικά σήμερα. Όπως η αύξηση της προστιθέμενης αξίας των καλλιεργειών και τελικά η βελτίωση της ανταγωνιστικότητας της αγροτικής εκμετάλλευσης στην Ελλάδα μέσω των αρχών της αειφόρου γεωργίας.

Στο άρθρο 5, οι ρυθμίσεις για την ιατρική κάνναβη που αναφέρονται στο άρθρο, φαίνονται «δαιδαλώδεις», ενώ σε κάποια σημεία είναι αντικρουόμενες μεταξύ τους, όπως στην περίπτωση β΄. Είναι βέβαιο, ότι με αυτόν τον τρόπο δεν διευκολύνεται και δεν δίνονται κίνητρα για την ανάπτυξη ενός, ακόμη, όπλου στη γεωργική «φαρέτρα» της χώρας μας που το έχει απόλυτη ανάγκη. Της ιατρικής κάνναβης, που έχει ευρεία χρήση, παγκοσμίως, σε πολλά ιατρικά και παραϊατρικά σκευάσματα, ενώ το φυσικό περιβάλλον της περιοχής μας ευνοεί την ανάπτυξή της. Με αυτόν τον τρόπο, στερούνται όσοι είναι αγρότες από μία, ακόμη, δυνατότητα γεωργικής εκμετάλλευσης, ενώ αποτρέπονται κάποιοι νέοι που, πιθανότατα, θα ενδιαφέρονταν να εισέλθουν στον αγροτικό τομέα για να ασχοληθούν με τη συγκεκριμένη καλλιέργεια.

Στα υπόλοιπα άρθρα, θα αναφερθούμε στην επόμενη συνεδρίαση της Επιτροπής, ενώ επιφυλασσόμαστε, επί της ολομέλειας, όσον αφορά την ψήφο μας για το νομοσχέδιο. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Να πω, κύριε Βιλιάρδο, σε σχέση με τα αγροτικά προϊόντα που είπατε. Είναι κατανοητό γιατί κανείς πρέπει να τα προτιμά. Βέβαια, μία τέτοια καμπάνια δεν μπορούν να τις κάνουν οι κυβερνήσεις. Μπορούν, όμως, να την κάνουν οι καταναλωτικές οργανώσεις και όλοι οι υπόλοιποι. Πρέπει να πούμε και για τα barcode, τους μοναδικούς αριθμούς των προϊόντων, και τι πρέπει να προσέχει κανείς σε ένα προϊόν που αγοράζει. Νομίζω ότι είναι το 520, 521, οι τρεις πρώτοι αριθμοί στο barcode. Αυτό είναι ευθύνη όλων μας και δεν νομίζω ότι θέλει καμπάνια αυτό. Ξέρετε ότι υπάρχει ανταγωνισμός, συμμετέχουμε σε μία ευρωπαϊκή αγορά και όλα αυτά απαγορεύονται ή ελέγχονται.

Τον λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ 25):** Ευχαριστώ πολύ, κύριε Πρόεδρε, κύριε Υπουργέ, κυρίες και κύριοι Βουλευτές, το σχέδιο νόμου αυτό, κατατέθηκε για ακόμη μία φορά, όπως τόσα άλλα νομοσχέδια, αιφνιδιαστικά, εν μέσω κορονοϊού και εν μέσω Πάσχα. Στην ουσία, δεν έχει γίνει ουσιαστική διαβούλευση και γι’ αυτό εμείς ως ΜέΡΑ 25 καλούμε να αποσυρθεί και να ξαναμπεί στη διαβούλευση. Είναι ένα νομοσχέδιο που, όπως είπαν και οι υπόλοιποι συνάδελφοι, έχει άπειρες διατάξεις. Υπάρχει για όλα τα θέματα και κάτι εδώ μέσα. Δεν λύνει «φλέγοντα» ζητήματα, παρ’ όλο που βρισκόμαστε σε μία εποχή οικονομικής κρίσης λόγω κορονοϊού και παρ’ όλο που μιλάει γι’ αυτά τα ζητήματα, όπως τα χρέη των συνεταιρισμών, την απασχόληση ανέργων στον αγροτικό τομέα. Δεν δίνει λύσεις. Μάλλον, «βαθαίνει» τα προβλήματα και επικεντρώνεται στις αλλαγές συνθέσεων Επιτροπών, προφανώς, αποσκοπώντας σε έναν πολιτικό έλεγχο. Υπάρχουν πάρα πολλές εξουσιοδοτικές διατάξεις προς τον Υπουργό, που αν μη τι άλλο, είναι μία πολύ κακή πρακτική διακυβέρνησης.

Θα ήθελα να εστιάσω στο κομμάτι που αφορά στα χρέη των συνεταιρισμών, το άρθρο 19. Οι κυβερνήσεις δεν στήριξαν τους συνεταιρισμούς, όπως όφειλαν, στον δικαστικό αγώνα που έκρινε τις παράνομες ενισχύσεις, με αποτέλεσμα τώρα και ενώ η Κυβέρνηση έχει δώσει το δικαίωμα να εξαγοράζονται συνεταιρισμοί από ιδιώτες, -αναρωτιόμαστε αν αυτή η συγχρονικότητα είναι τυχαία- να «εκτελεί» τους συνεταιρισμούς, υποχρεώνοντάς τους στην πιο μεγάλη οικονομική κρίση, στο ναδίρ της οικονομίας, πραγματικά, να αποπληρώσουν τεράστια ποσά.

Υπάρχουν, επίσης, θέματα προχειρότητας ή, τουλάχιστον, εμείς εντοπίζουμε, στο λίγο χρόνο που μας δόθηκε, από την Παρασκευή τα μεσάνυχτα ως τώρα για να αξιολογήσουμε αυτό το νομοσχέδιο.

Μιλάτε για την ενίσχυση της εποχικής απασχόλησης στις αγροτικές εργασίες και την πρόβλεψη της δυνατότητας εργασίας στους δικαιούχους επιδόματος ανεργίας για συγκεκριμένο διάστημα, χωρίς να στερούνται το επίδομα. Όμως, στο αντίστοιχο άρθρο δεν το εντοπίζουμε. Εάν ισχύει, θέλουμε να ξέρουμε αν υπάρχει μία παράβλεψη ή αν θα γίνει διόρθωση, τι ακριβώς συμβαίνει εδώ πέρα. Σε κάθε περίπτωση, εάν υπάρχει σχετικό άρθρο, είναι σημαντικό να μην εξαιρούνται οι δικαιούχοι ΚΕΑ.

Σε ότι αφορά στην προστασία του αγροτικού φυσικού περιβάλλοντος, φέρατε μία αλλαγή στο νόμο για τη βιοποικιλότητα που «ξεδόντιασε» το «περιβαλλοντοκτόνο» νομοσχέδιο του κ. Χατζηδάκη και καταργείτε την υποχρέωση καταγραφής του, ανά δεκαετία.

Οι ρυθμίσεις για τη βιομηχανική κάνναβη είναι, πραγματικά, τιμωρητικές. Βάζετε υπό νέες διαδικασίες και κινδύνους αυτούς που θέλουν να ασχοληθούν με αυτήν την καλλιέργεια, σε μία καλλιέργεια που οι σπόροι είναι πιστοποιημένοι από αδειοδοτημένους οργανισμούς. Άρα, δεν καταλαβαίνουμε πώς θα έχει ο καλλιεργητής την επίπτωση, εάν ο σπόρος που είναι πιστοποιημένος από τον αδειοδοτημένο οργανισμό, παράξει κάποια κάνναβη που ξεπερνάει τα επιτρεπόμενα όρια τετραϋδροκανναβινόλης.

Σχετικά με την παράταση αδειών των κτηνοτροφικών εγκαταστάσεων σε οικισμούς, κάνετε αυτό που κάνουν όλες οι κυβερνήσεις ως σήμερα. Παρατείνετε, δηλαδή, τις οχλούσες δραστηριότητες, εξυπηρετώντας προσωρινά τους παραγωγούς, αλλά μην λύνοντας τα προβλήματα που υπάρχουν μακροχρόνια και μόνιμα με τη σύγκρουση με τους κατοίκους και τους ίδιους τους παραγωγούς.

Στα διαχειριστικά σχέδια βόσκησης δίνετε, επιπλέον, αρμοδιότητες για την εκπόνησή τους από το Υπουργείο. Ήδη, ο νόμος του 2015 του ΣΥΡΙΖΑ είναι ένας πολύ κακός νόμος για τα βοσκοτόπια. Δίνει την αποκλειστική χρήση των βοσκοτόπων, των εκτάσεων που είναι, κατά βάση, δασικές εκτάσεις, κάτι που είναι και λάθος και είναι και επικίνδυνο.

Αναφορικά με τις αλιευτικές ρυθμίσεις, ενώ, ορθώς, δίνει τη δυνατότητα να απαγορεύεται η αλιεία, αν υπάρχει σοβαρή μείωση των πληθυσμών, έχοντας καταργήσει την τακτική καταγραφή των πληθυσμών, της εξουσίας των φορέων διαχείρισης των προστατευόμενων περιοχών NATURA 2000. Το ερώτημα είναι από πού θα μάθουμε, από πού θα πληροφορηθεί το Υπουργείο, ότι υπάρχει η κατάργηση των πληθυσμών αυτών για να κάνει την απαγόρευση;

Σε ότι αφορά τη λειτουργία οργανωμένων περιοχών ανάπτυξης υδατοκαλλιεργειών, δεν υπάρχει καμία ρύθμιση για τις επιπτώσεις στο χωροταξικό, στις συνθήκες εκτροφής κ.λπ. που είναι τα φλέγοντα ζητήματα. Απλώς, ρυθμίζει μισθώσεις και αδειοδοτήσεις.

Στον ΕΛΓΑ, μπαίνουν ξαφνικά δικηγόροι χωρίς ασυμβίβαστο, αναρωτιόμαστε αν είναι «φωτογραφική» η διάταξη.

Στο άρθρο 19, είναι οι δύο ενισχύσεις συνεταιρισμών που έγιναν για πολύ σοβαρούς λόγους από Κυβερνήσεις της Νέας Δημοκρατίας και τώρα έρχεται η δική σας Κυβέρνηση να τα ζητήσει πίσω. Η πρώτη περίπτωση είναι το 1992, όταν δόθηκαν δάση σε συνεταιρισμούς για να καλύψουν καλλιεργητές σιτηρών που είχαν πληγεί από το Τσερνομπίλ και την αναδιάρθρωση αναδιοργάνωση της Γαλακτοκομικής Συνεταιριστικής Επιχείρησης «ΑΓΝΟ». Προσέφυγε η ΣΕΒΓΑΠ. Υπήρχαν λόγοι που δόθηκαν αυτές οι ενισχύσεις, δεν ήταν παράνομες. Δεν υπήρξε υπεράσπισή της, όμως, από τους δικηγόρους του Δημοσίου και χάθηκαν οι υποθέσεις αυτές στο δικαστήριο. Τώρα, καλούνται 78 Συνεταιρισμοί να επιστρέψουν 95 εκατομμύρια ευρώ, αυτή τη στιγμή στο πιο «βαθύ» σημείο της οικονομικής κρίσης.

Η δεύτερη, ήταν πάλι το 2008, επί Κυβέρνησης Νέας Δημοκρατίας για την ενίσχυση για την κρίση στην αγορά σιτηρών. Πάλι έγινε καταγγελία και πάλι 13 εκατομμύρια, 49 συνεταιριστικές οργανώσεις.

Νομίζουμε, ως ΜέΡΑ25 25, ότι λόγω κορονοϊού πρέπει, κύριε Υπουργέ, να ζητήσετε μία ειδική διαχείριση αυτού του ζητήματος, λόγω, ακριβώς, του πόσο βαθιά είναι η κρίση και των ιδιαίτερων συνθηκών για όλους τους παραγωγικούς τομείς. Πραγματικά, πρέπει να υπάρξει μία πολιτική λύση, όπως έχουν υπάρξει για άλλα ζητήματα. Αλλιώς, στην ουσία, ζητάμε από αυτούς τους συνεταιρισμούς, που είναι πάρα πολλοί και σημαντικοί, να κλείσουν.

Εν γένει, επειδή η διαβούλευση ήταν προσχηματική, υπάρχει πλήθος διατάξεων για όλους τους κλάδους του αγροτικού τομέα, που αφορούν στο περιβάλλον, τη βιοποικιλότητα, τους συνεταιρισμούς, τη φαρμακευτική και τη βιομηχανική κάνναβη, τις κτηνοτροφικές εγκαταστάσεις, τις χρήσεις γαιών, τις «βίαιες» επιστροφές δανείων, την αλιεία και τις υδατοκαλλιέργειες.

Εμείς ζητούμε την απόσυρση του νομοσχεδίου και να κατατεθεί εκ νέου, εφόσον γίνει ουσιαστική διαβούλευση και «εμπλουτιστεί» και βελτιωθεί με τις απόψεις των φορέων. Θεωρούμε ότι είναι απαραίτητο, σε κάθε περίπτωση. Αν δεν το κάνετε, θα παρακολουθήσουμε πολύ προσεκτικά την ακρόαση και θα περιμένουμε να ανταποκριθείτε στα αιτήματα των φορέων στη διάρκεια της αυριανής ακρόασης.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Υπουργός και στη συνέχεια θα ολοκληρώσουμε με τις τοποθετήσεις των συναδέλφων.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):**

Ευχαριστώ, κύριε Πρόεδρε. Ευχαριστώ και τους συναδέλφους, τους Εισηγητές των Κομμάτων για την επιμελή εργασία τους πάνω στο νομοσχέδιο και ειδικώς, τον συνάδελφο Εισηγητή από την πλευρά της Πλειοψηφίας.

Αυτό το νομοσχέδιο, το χαρακτηρίσαμε μόνοι μας ως «ερανιστικό» νομοσχέδιο. Δηλαδή, είναι ένα νομοσχέδιο που παίρνουμε από τις διάφορες Διευθύνσεις του Υπουργείου Αγροτικής Ανάπτυξης διατάξεις, οι οποίες παρέμεναν εκκρεμείς, αρρύθμιστες για μεγάλο χρονικό διάστημα, και ερχόμαστε και τις εισηγούμαστε, προκειμένου να διευθετηθούν μία σειρά ζητημάτων. Δεν είναι ένα νομοσχέδιο, το οποίο εισάγει κάτι καινούργιο. Σωστά χαρακτηρίστηκε. Είναι ένα νομοσχέδιο, που, στην πραγματικότητα, κάνει παρεμβάσεις, σε, ήδη, υφιστάμενα ζητήματα, τα οποία τα επιλύει ή τα ρυθμίζει διαφορετικά.

Μετατρέπει αυτό το νομοσχέδιο αυτός του ο χαρακτήρας σε ένα νομοσχέδιο ήσσονος σημασίας; Θα σας πω, ότι με εντυπωσιάζει ότι στη συζήτηση δεν επισημάνθηκε κάτι το οποίο αποτελεί την «κορωνίδα» της συζήτησής μας και της παρέμβασης του συγκεκριμένου νομοσχεδίου. Δεν επισημάνθηκε εννοώ από όλους, πλην του Εισηγητή μας. Κυρίες και κύριοι συνάδελφοι είμαι δεκατρία χρόνια Βουλευτής. Στα δεκατρία αυτά χρόνια, ως μείζον κεντρικό θέμα, για το οποίο έχουν ασχοληθεί τα Κόμματα, έχουν ασχοληθεί οι εκπρόσωποι των παραγωγικών τάξεων στον πρωτογενή τομέα, περίπου, οριζόντια, είναι το ζήτημα των λεγόμενων ελληνοποιήσεων, το ζήτημα του μιμητισμού, όπως λέω εγώ. Είναι ζήτημα, το οποίο σήμερα απασχολεί, ως μέρος μιας συνολικότερης προσέγγισης, την Ευρωπαϊκή Επιτροπή στα πλαίσια της «πράσινης» συμφωνίας, στα πλαίσια της αντιμετώπισης της απάτης τροφίμων.

Είναι μία τεράστια συζήτηση, η οποία υποστηρίζεται από όλες τις πλευρές. Υποστηρίζεται στην Ευρώπη, προφανώς από το Ευρωπαϊκό Λαϊκό Κόμμα, που έχει και τη συγκεκριμένη πρωτοβουλία στην παρέμβαση εδώ. Γιατί; Όλοι αναγνωρίζουν ότι το ζήτημα της απάτης στα τρόφιμα, των παράνομων ελληνοποιήσεων, ή εν γένει του μιμητισμού, στην πραγματικότητα, αποτελεί ένα πρόβλημα το οποίο θίγει το εισόδημα του παραγωγού, εξαπατά τους καταναλωτές, μη, λέγοντάς τους τι, πραγματικά, τρώνε και λειτουργεί, υπονομευτικά, ως προς την ασφάλεια των τροφίμων. Άνθρωποι που στην Αίθουσα εδώ έχουν μία εγγενή φιλοδοξία να εκπροσωπήσουν καθαρά, ποιοτικά, ασφαλή, οικολογικά τρόφιμα, θα έπρεπε να πρωταγωνιστούν στη συζήτηση αυτή. Να πρωταγωνιστούν.

Και τι παρατηρεί κανείς; Τι παρατήρησα, κύριες και κύριοι συνάδελφοι, μετά από τόσα χρόνια; Επαιρόμεθα για την υψηλή ποιότητα των ελληνικών προϊόντων. Επαιρόμεθα για τα ΠΟΠ προϊόντα μας τα οποία θέλουμε να πρωταγωνιστούν στις διεθνείς αγορές. Έχουμε τους παραγωγούς μας, που πολύ συχνά θέτουν σε όλες τις πτέρυγες, το ζήτημα αυτό, αγωνιούντες, παραπονούμενοι για ελλιπείς ελέγχους, για το ότι δεν αντιμετωπίζουμε το θέμα, για το ότι εξ αυτού του λόγου, υπάρχει αθέμιτος ανταγωνισμός στα τρόφιμα, για το ότι εξ αυτού του λόγου δεν μπορούν να έχουν τιμές. Μιλάμε για τους παραγωγούς μας που δίνουν το γάλα, το πρόβειο γάλα, το αιγοπρόβειο γάλα, προκειμένου να γίνει η φέτα προϊόν ΠΟΠ, ένα εμβληματικό προϊόν. Αυτοί οι παραγωγοί παραπονούνται για τις ελληνοποιήσεις. Δηλαδή, για το ότι, στην πραγματικότητα, εισάγεται γάλα από την αλλοδαπή, φανερά ή μη φανερά, με «μαύρες» ή φανερές ή «άσπρες» διαδικασίες, που, όμως, στην πορεία αυτό το ξένο γάλα χρησιμοποιείται για να φτιαχτεί η ελληνική φέτα, ενώ απαγορεύεται το ΠΟΠ.

Είχαμε προχτές συνάντηση με τους παραγωγούς μελιού, με τους μελισσοκόμους μας, για ένα τεράστιο ζήτημα, σε επίπεδο ευρωπαϊκής ένωσης, που αφορά στο εισαγόμενο μέλι, το οποίο, εν συνεχεία, μέσω διαδικασιών μιμητισμού, ελληνοποιείται. Και άλλες χώρες στην Ευρωπαϊκή Ένωση αντιμετωπίζουν το ίδιο πρόβλημα, αλλά και εδώ, στα δικά μας εθνικά σύνορα, ελληνοποιείται, αναμειγνύεται, γίνεται υποδεέστερης ποιότητας, που, όμως, πωλείται ως ελληνικό. Θα έλεγε, λοιπόν, κανείς να κάνουμε κάτι γι’ αυτό. Θα υπήρχε διαφωνία στην Αίθουσα να κάνουμε κάτι γι’ αυτό;

Για να δούμε τώρα τι έχουμε κάνει ιστορικά γι’ αυτό σε αυτήν την Αίθουσα, μέχρι τη σημερινή στιγμή. Αυτό το οποίο έχουμε κάνει είναι, ότι δεν έχουμε καν διάταξη ποινική που να καθιστά αξιόποινη την παραβίαση των ΠΟΠ προϊόντων. Αυτό κάνουμε σήμερα στην Αίθουσα. Σήμερα το νομοθετούμε, αν το κρίνετε. Σήμερα, θα νομοθετήσει το Κοινοβούλιο, για πρώτη φορά, τον αξιόποινο χαρακτήρα της παραβίασης του ΠΟΠ και όχι με ελαφριά ποινή, όχι με ποινές «χάδια», δύο με πέντε χρόνια φυλάκιση είναι. Η νοθεία που συχνά συνδέεται με τα προϊόντα ΠΟΠ, τρία με πέντε χρόνια φυλάκιση σωρευτικώς.

Σε ότι αφορά στα διοικητικά πρόστιμα. Τα διοικητικά πρόστιμα τα πάμε στα 300.000 ευρώ. Αν είναι, μεγάλου κύκλου εργασιών, η επιχείρηση φτάνουν και μέχρι τα 600.000 ευρώ για την παραβίαση του ΠΟΠ. Επιτρέψτε μου να πω, ότι δεν σου «ξεφεύγει» η παράνομη ελληνοποίηση. Δεν ανακατεύεις ρουμανικό γάλα με ελληνικό για να κάνεις φέτα ή και μόνο με ρουμάνικο, πολλές φορές, κι αυτό κατά λάθος. Εξ’ αμελείας, δεν τελείται η πράξη εδώ. Ούτε τα μέλια τα ανακατεύεις, κατά λάθος. Άρα, λοιπόν, εδώ υπάρχει δόλος στην πράξη. Ο δόλος έχει ξεκάθαρα κίνητρα, αύξηση του κέρδους και υπονομεύει τρία πράγματα: την ακεραιότητα των ΠΟΠ προϊόντων, την ανάγκη να ξέρει ο καταναλωτής τι τρώει και ανταγωνίζεται αθέμιτα τους παραγωγούς μας. Τρία πράγματα γίνονται με αυτό. Ερχόμαστε για πρώτη φορά, και νομοθετούμε τη δημοσιοποίηση των στοιχείων αυτών που κάνουν αυτές τις πράξεις. Ερχόμαστε για πρώτη φορά, και νομοθετούμε την ανάκληση της άδειας λειτουργίας τους, κάτω από ορισμένες προϋποθέσεις. Μέχρι σήμερα, που ήταν αυτά; Όταν πιάναμε κάποιον παραβάτη, ο οποίος είχε αυτές τις ψευδείς ενδείξεις, τι, ακριβώς, πάθαινε; Να σας πω τι πάθαινε, για όλους όσους κόπτονται χρόνια σε αυτήν την Αίθουσα για το ζήτημα αυτό; Να σας πω τι πάθαινε; Δεκαπέντε χιλιάδες ευρώ πρόστιμο.

Θα την ανοίξουμε αυτή τη συζήτηση. Η πρώτη μου παρέμβαση για τις ελληνοποιήσεις είναι αυτή εδώ σήμερα. Έπεται και άλλη που θα μιλήσουμε για τον ελεγκτικό μηχανισμό και έπεται και άλλη που θα θεσπίσουμε μηχανισμούς ελέγχου και τεχνολογίες ελέγχου, προκειμένου να φτάσουμε σε αποτέλεσμα.

Πόσο καιρό κάνει για να επιβληθεί αυτό το πρόστιμο, αφού διαπιστωθεί η παράβαση, ότι κάποιος έχει ελληνοποιήσει; Πόσο καιρό κάνει για να του καταμετρηθεί το πρόστιμο από διαφορετική υπηρεσία από αυτήν που διαπιστώνει την παράβαση; Τέσσερα χρόνια και μετά ξεκινά η διαδικασία της προσφυγής. Και συζητάμε, κυρίες και κύριοι συνάδελφοι, σήμερα, για το αν υπάρχει αποτελεσματική προστασία μετά από όλα αυτά τα χρόνια; Είναι ξεκάθαρο το γιατί έχουν αφεθεί απροστάτευτοι οι παραγωγοί μας. Χωρίς κατάλληλη ποινική νομοθεσία, χωρίς κατάλληλα διοικητικά πρόστιμα, χωρίς αποτελεσματικό ελεγκτικό μηχανισμό.

Τώρα ξεκινάμε να αντιμετωπίσουμε το θέμα αυτό, με σεβασμό σε όλες τις απόψεις. Δεν είναι αποτελεσματικό βήμα αυτό; Δεν είναι βασική προϋπόθεση να ξέρει κάποιος ότι όταν κάνει κάτι τέτοιο σοβαρό, θα τιμωρηθεί; Ακούω, ότι δεν είστε ικανοποιημένοι από τη ρύθμιση; Ακούω ότι το ζήτημα είναι τα μεγάλα οικονομικά συμφέροντα, αλλά δεν είναι να φτιάξουμε ένα θεσμικό πλαίσιο για να αντιμετωπίσουμε αυτά τα μεγάλα οικονομικά συμφέροντα, τα οποία, σε τελευταία ανάλυση, παραβιάζουν με προκλητικό τρόπο τη νομοθεσία; Αυτή είναι η στάση του Σώματος από την πλευρά της Αντιπολίτευσης απέναντι σε αυτήν τη νομοθετική πρωτοβουλία; Και λέμε ότι δεν έχει σημασία αυτή η συζήτηση;

Με τις τοποθετήσεις που άκουσα μέχρι σήμερα εξηγούνται πολλά. Εγώ θεώρησα, ότι εδώ υπάρχει ένα μεγάλο σημείο να συγκλίνουμε στην αποτελεσματική αντιμετώπιση αυτού του φαινομένου. Να ξεκινήσουμε, να βάλουμε, επιτέλους, ποινική νομοθεσία. Να βάλουμε, επιτέλους, αποτελεσματικό κοινοτικό πλαίσιο. Τώρα που το κάνουμε, η αντίδραση είναι περίπου «χλιαρή;» Μην πούμε όχι, αλλά μην πούμε και κανένα μεγάλο ναι; Να μην μας δει κανένα μάτι και μας μαλώσει; Τι; Μην στεναχωρηθεί κανένας; Κάποιος πρέπει να στεναχωρηθεί, δεν γίνεται. Αυτοί που το κάνουν αυτό, πρέπει να στεναχωρηθούν.

Επιτρέψτε μου να αναφερθώ στο γεγονός. Θα μου πείτε αφορά ένα συγκεκριμένο σημείο, αφορά κτηνοτρόφους στον Τύρναβο. Ναι, αλλά λύνεται ένα θέμα.

Άκουσα μία κριτική από τον κ . Αραχωβίτη, που μου είπε ότι «υιοθετήσατε, κύριε Βορίδη, την διάταξη την οποία σας είχα προτείνει ως τροπολογία προ εξαμήνου». Μάλιστα. Η διάταξη αυτή προτάθηκε, συγκροτήθηκε και συντάχθηκε από την υπηρεσία για να αντιμετωπιστεί το ζήτημα αυτό. Κύριε Αραχωβίτη, γιατί το λέτε αυτό; Αντί να μας δώσετε συγχαρητήρια, εσείς που το είχατε το θέμα από το 2014 και δεν το λύνατε, γιατί δεν λέτε συγχαρητήρια που το λύσαμε εμείς; Ήσασταν το ’14, το ’15, το ’16, το ’17, το ’18, το ‘19 και δεν το λύνατε. Ο Βορίδης το έλυσε, η Κυβέρνηση αυτή το έλυσε αυτό το θέμα που υπήρχε. Είχε και τα νομικά του ζητήματα αυτό, αλλά το λύσαμε. Το λύνουμε με αυτό το νομοσχέδιο.

Να ρωτήσω κάτι; Παραδείγματος χάριν, το Εθνικό Μελισσοκομικό Μητρώο είναι ήσσονος σημασίας; Το να ξέρουμε, επιτέλους, ότι κάποιοι είναι μελισσοκόμοι για να μπορούμε να τους στηρίξουμε, για να τους ξεχωρίσουμε από άλλους που παριστάνουν τους μελισσοκόμους, ενώ μπορεί να μην είναι, για να απαιτήσουμε μία στοιχειώδη οργάνωση του κλάδου για να είναι αυτό υποστηρικτικό. Είναι ήσσονος σημασίας παρέμβαση; Είναι παρέμβαση σε έναν κλάδο η οποία είναι χρήσιμη. Άρα, λοιπόν, να δω πώς θα αντικρούσει κάποιος το ζήτημα αυτό.

Σχετικά με το θέμα της συλλογής και διαχείρισης των νεκρών ζωών. Με συγχωρείτε, είναι κατάσταση αυτή που υπάρχει στη χώρα σήμερα, όπου δεν υπάρχει κανένα σύστημα διαχείρισης, όπου, στην πραγματικότητα, για τα ζώα τα οποία πεθαίνουν δεν υπάρχει κανένα σύστημα για το πώς πρέπει να τα διαχειριστούμε; Ποιος πρέπει να τα μαζέψει; Που πρέπει να τα πάει; Πώς πρέπει να ταφούν; Πώς πρέπει να γίνει η διαχείρισή τους; Πώς πρέπει, συνολικά, να απαντήσουμε σε αυτό; Ερχόμαστε και βάζουμε το πλαίσιο. Βεβαίως, σε συνεννόηση με τις Περιφέρειες. Προφανώς, εδώ υπάρχει μία συζήτηση, υπάρχει ρόλος, αλλά το νομοθετικό πλαίσιο εδώ φτιάχνεται. Άρα, λοιπόν, αυτό δεν είναι σημαντικό για τη χώρα, για την εικόνα της; Ποια είναι η εικόνα; Να παίρνουν τα ζώα και να τα πετάνε στις ρεματιές; Αυτή είναι η εικόνα; Είμαστε περήφανοι γι’ αυτό, αντί να δώσουμε μία συνολική απάντηση για το ζήτημα;

Τουλάχιστον, ξεκινάμε. Εγώ δεν είπα ότι τελειώσαμε σε αυτό. Έχουμε δρόμο, αλλά ξεκινάμε να δίνουμε αποτελεσματικές απαντήσεις στα ζητήματα των αδικημάτων φθοράς. Μικρό ζήτημα είναι αυτό; Το τι συγκρούσεις δημιουργούνται μεταξύ κτηνοτρόφων και γεωργών, γιατί δεν υπάρχει σήμερα, μετά την κατάργηση των πταισματικών διατάξεων, νομοθετικό πλαίσιο, προκειμένου να απαντηθεί η συγκεκριμένη πράξη; Και αυτό δεν έχει σημασία; Δεν σας έχει τεθεί στις Περιφέρειές σας; Δεν ακούσατε παράπονα από αμπελοκαλλιεργητές που λένε «πρέπει κάτι να γίνει, γιατί πρέπει να υπάρχει ένας περιορισμός, κάπως να σταματάει»; Ούτε αυτό έχει σημασία; Αυτά είναι πράγματα που γίνονται μέσα στο νομοσχέδιο.

Σχετικά με το ζήτημα των αυγοπαραγωγών. Το γεγονός ότι χωρίς κόστος για τους αυγοπαραγωγούς υπάρχει ένα σύστημα ισοζυγίου που παρακολουθούμε την αυγοπαραγωγή και αρχίζουμε και έχουμε έναν έλεγχο, ακριβώς μέσα σε αυτή τη διαδικασία, για πρώτη φορά, ώστε να σταματήσει η ιστορία του «έχω εκατό κότες, αλλά μπορεί αυτές να γεννάνε όσα αυγά να’ ναι», δεν σας ικανοποιεί; Και να ξαναγυρίσουμε στο πώς εισάγονται και στο πώς υπάρχουν αθέμιτοι ανταγωνισμοί και δεν υπάρχει ο παραμικρός έλεγχος. Είναι μικρό ζήτημα αυτό; Όλες οι οργανωμένες αυγοπαραγωγικές μονάδες μάς ζήτησαν το θέμα αυτό, προκειμένου να μπορέσουμε να απαντήσουμε αποτελεσματικά.

Άρα, λοιπόν, κυρίες και κύριοι συνάδελφοι, με αυτό το νομοσχέδιο που, πράγματι, έχει διαφορετικά ζητήματα μεταξύ του, γίνονται σημαντικά πράγματα για την πρωτογενή μας παραγωγή. Εγώ είμαι πάντα στη διάθεσή σας, αν θέλετε να «ανοίξουμε» και την ευρύτερη συζήτηση, τη στρατηγική. Όπως να «ανοίξουμε» και την ειδική συζήτηση. Αυτή, όμως, τη συζήτηση θα την κάνουμε στη συζήτηση για τον κορονοϊό. Δηλαδή, ποια είναι η πολιτική μας και τι έχουμε ακούσει, ότι θα έπρεπε να είναι η πολιτική μας. Οριζόντιες προσεγγίσεις, «δώστε σε όλους», ώστε να καταλήγουμε να δίνουμε ελάχιστα για να στηρίξουμε τον πρωτογενή τομέα, σε αντίθεση με αυτό που κάνουμε εμείς, να δίνουμε στοχευμένα και όσα χρειάζεται και να καλύπτουμε πραγματικές ανάγκες.

Αν θέλετε να την «ανοίξουμε» αυτή τη συζήτηση εδώ θα είμαι. Θα παρακολουθήσω όλες τις τοποθετήσεις και θα την «ανοίξουμε». Όμως, το λέμε για να είμαστε συνεννοημένοι, η συζήτηση αυτή θα «ανοίξει» με αριθμούς, δεν θα την κάνουμε θεωρία. Θα πούμε νούμερα, θα πούμε πόσα, θα πούμε πού, θα πούμε σε ποιον, θα πούμε κάτω από ποιες προϋποθέσεις, θα πούμε νομικές προϋποθέσεις, θα πούμε τι προβλέπουν οι προσωρινοί κανονισμοί, θα πούμε τι προβλέπουν οι διαταραχές. Δεν θα λέμε κουβέντες στον «αέρα», για να μην υπάρχει κίνδυνος να κατηγορήσει κανείς κανέναν για λαϊκισμό. Γι’ αυτό το λέω, γιατί είμαι βέβαιος, ότι δεν θέλετε να προσχωρήσετε σε αυτό το απεχθές «ρεύμα».

Άρα, λοιπόν, για να μην προχωρήσετε σε αυτό το απεχθές «ρεύμα», είναι σαφές ότι όλες οι τοποθετήσεις θα είναι μετρημένες και τεκμηριωμένες. Εγώ είμαι έτοιμος. Όποτε θέλετε να «ανοίξουμε» αυτή τη συζήτηση.

Εγώ, λοιπόν, θέλω να πω, ότι αυτό το νομοσχέδιο λύνει και «ανοίγει» σημαντικούς δρόμους και σημαντικά ζητήματα. Και μόνο η διάταξη για την αντιμετώπιση των παράνομων ελληνοποιήσεων, είναι μία διάταξη που δίνει ξεχωριστή, μεγάλη, «βαριά» προστιθέμενη αξία στη συγκεκριμένη νομοθετική πρωτοβουλία. Ευχαριστώ πολύ, κύριε Πρόεδρε.

Στο σημείο αυτό, ο Πρόεδρος της Επιτροπής, έκανε την β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Δούνια Παναγιώτα (Νόνη), Σενετάκης Μάξιμος, Σκόνδρα Ασημίνα, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Πέρκα Θεοπίστη (Πέτη), Σαντορινιός Νεκτάριος, Σκουρλέτης Παναγιώτης (Πάνος), Τζανακόπουλος Δημήτριος, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος και Αρσένης Κρίτων-Ηλίας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εμείς ευχαριστούμε τον κ. Υπουργό. Όχι, απλώς, με αριθμούς, κύριε Υπουργέ, πρέπει να «ανοίξει» η κουβέντα αλλά και με ονόματα. Είναι πολύ γνωστά αυτά που συμβαίνουν, τα ξέρουν όλοι. Βέβαια, το πρόστιμο δεν τρομάζει κανέναν. Περισσότερο ποντάρουν, στο να φύγει η Κυβέρνηση, να φύγει ο Υπουργός που δείχνει ευαισθησία και εκεί τελειώνουν όλα. Η ιχνηλασιμότητα έπαιξε πολύ μεγάλο ρόλο και καμαρώνω, γιατί ξεκίνησε, επί των ημερών μου. Μέχρι τότε, δεν υπήρχε άλλη πατάτα, εκτός από ελληνική. Σήμερα, πας σε έναν μανάβη που έχει τέσσερις και πέντε προελεύσεις. Γιατί; Ιχνηλασιμότητα. Βεβαίως, δεν τηρείται και πάλι. Πάντα υπάρχουν περιθώρια βελτίωσης, αν θέλουμε, πραγματικά, να στηρίξουμε τον πραγματικό παραγωγό και όχι αυτόν που ζει σε βάρος του παραγωγού.

Τον λόγο έχει ο κύριος Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Πρόεδρε, ο κ. Υπουργός, πάνω στην έξαρσή του να ξεφύγει από τον χαρακτηρισμό του «ερανιστικού» του κειμένου, ως ένα συνονθύλευμα τροπολογιών, μετέφερε τη συζήτηση, προσχηματικά, πάνω σε ένα θέμα για το οποίο, τουλάχιστον, έναν χρόνο έχοντας τη σχετική ευθύνη, μπορούσε τα θέματα των ελληνοποιήσεων να τα είχε προχωρήσει περισσότερο.

Κύριε Υπουργέ, ξεχνάτε ότι σας έχουμε δώσει το σημαντικότερο «εργαλείο» για να υπερασπιστείτε τα ελληνικά προϊόντα, ιδιαίτερα τα γαλακτοκομικά και τα ζωικής παραγωγής προϊόντα: την υποχρεωτική αναγραφή της χώρας άρμεξης για τα γαλακτοκομικά προϊόντα και τη φέτα και για όλα τα προϊόντα γάλακτος και την αναγραφή στις ταμιακές μηχανές των κρεοπωλείων της χώρας προέλευσης του κρέατος. Άρα, δηλαδή, γι’ αυτά τα δύο αυτά βασικά προϊόντα του αγροτικού χώρου, που υφίστανται τις συνέπειες των ελληνοποιήσεων, έχετε ένα «εργαλείο» το οποίο δεν το έχετε εφαρμόσει.

Από κει και πέρα, ποιος σας είπε εσάς, ότι εμείς δεν συμφωνούμε με την αυστηροποίηση; Ήδη, είχε ξεκινήσει μία σχετική διαδικασία. Είναι δύσκολο το πρόβλημα διότι, προϋποθέτει και τη συμμετοχή όλων των εμπλεκόμενων φορέων. Ας μην μπούμε τώρα σε μια συζήτηση διεξοδική. Πάντως, γι’ αυτό το θέμα, σας λέω, ότι έχετε τις προϋποθέσεις, με αυτά που κάναμε εμείς και θα κάνετε και εσείς, να δούμε πώς θα το αντιμετωπίσουμε, όσο γίνεται καλύτερα για τον αγροτικό χώρο, διότι είναι μία μεγάλη «πληγή», ιδιαίτερα για τη ζωική παραγωγή.

Ειλικρινά, δεν κατάλαβα, γιατί εμείς δεν έχουμε το χρέος να σας πούμε ότι, κύριε Υπουργέ, πολλά από αυτά που φέρνετε ως τροπολογίες, εμείς, ήδη, από τον Αύγουστο του 2018 είχαμε καταθέσει συγκεκριμένο σχέδιο νόμου - και εκεί είναι η διαφορά μας- το οποίο αφορούσε στις «αγροτικές επαγγελματικές οργανώσεις και άλλες διατάξεις». Το βασικότερο εκείνη την εποχή -και το βρίσκετε μπροστά σας κι εσείς- ήταν να δούμε πώς θα οργανωθούν οι κλάδοι του αγροτικού χώρου συνδικαλιστικά, για να μπορούν αυτά τα κινήματα που υπάρχουν στον αγροτικό χώρο και σε επίπεδο εκπροσώπησης σε όλα τα στάδια, τοπικά, περιφερειακά, κεντρικά, να υπάρχουν και να είναι οι συνομιλητές του Υπουργείου Αγροτικής Ανάπτυξης και Τροφίμων για όλα τα θέματα που τους αφορούν.

Αυτό, λοιπόν, εμείς είχαμε ως βασική κατεύθυνση, διότι, υπάρχουν πάρα πολλοί κλάδοι τους οποίους ούτε και εσείς μπορείτε να τους βρείτε, ούτε κι εμείς. Παραδείγματος χάρη, έχουμε πολλές φορές, θέματα αλιείας. Είναι πάρα πολύ δύσκολο με αυτούς που συζητάς να εκπροσωπούν συγκεκριμένο χώρο. Όπως και για τις υπόλοιπες δραστηριότητες.

Άρα, προς αυτή την κατεύθυνση κινηθήκαμε και σε εκείνο το νομοσχέδιο συμπληρώσαμε τη φράση « άλλες διατάξεις». Είχαμε εντάξει πολλές από τις ρυθμίσεις που φέρνετε εσείς, πολλές άλλες τις οποίες δεν φέρατε και, ιδιαίτερα, διατάξεις προς την κατεύθυνση να λύσουμε ζητήματα λειτουργίας του Υπουργείου Αγροτικής Ανάπτυξης και Τροφίμων. Άρα, λοιπόν, δεν θα καθίσω να μετρήσω πόσοι είναι κ.λπ.. Υπάρχουν τροπολογίες στις οποίες συμφωνούμε, γιατί εμείς τις είχαμε καταθέσει. Υπάρχουν, όμως, και θέματα για τα οποία δεν συμφωνούμε. Διεξοδική συζήτηση θα γίνει στη, κατ’ άρθρον, συζήτηση.

Ειλικρινά, εκπλήσσομαι με μερικές κινήσεις δικές σας. Για παράδειγμα, γιατί αυτές τις τροπολογίες που λέτε ότι είναι κρίσιμες -κι εμείς λέγαμε ότι έπρεπε να γίνουν την ώρα που έπρεπε- δεν τις φέρατε, πριν δύο μήνες, που είχατε το νομοσχέδιο για τους συνεταιρισμούς; Να συζητηθούν τότε και να λύσουν νωρίτερα τα προβλήματα;

Τι κάνατε, όμως, εσείς με το νομοσχέδιο με τους συνεταιρισμούς; Θα σας αναφέρω μία μόνο περίπτωση. Καταργήσαμε τις αγροτοδιατροφικές συμπράξεις. Σας λέγαμε τι είναι αυτό που πάτε να κάνετε; Ευτυχώς, το καταλάβατε πολύ γρήγορα και τώρα έρχεστε με ρύθμιση και επαναφέρετε τη συγκεκριμένη διάταξη. Είναι ένα ζήτημα, αρκετά, σοβαρό. Όπως ζήτημα σοβαρό είναι, ότι παρ’ ότι είχατε δεσμευτεί ότι θα ασχοληθείτε με τη διαχείριση γενικά της δημόσιας γης, με την τροποποίηση του 4061/12, δεν το κάνατε. Αντίθετα, στην προηγούμενη νομοθετική σας ρύθμιση καταργήσατε τον ΟΔΙΑΓΕ, έναν Οργανισμό, ο οποίος είχε συσταθεί, ακριβώς, γι’ αυτό το λόγο: για να διαχειριστεί τη δημόσια γη, τη δημόσια περιουσία. Δηλαδή, γίνονται από τη δική σας πλευρά κινήσεις αλλοπρόσαλλες, ιδιαίτερα ,σε θέματα που αφορούν «εργαλεία» του αγροτικού χώρου.

Θα αναφερθώ, κύριε Υπουργέ, στο άρθρο 19 του νομοσχεδίου, που είναι η κατάληξη μιας μακρόχρονης και συντονισμένης προσπάθειας που ξεκινήσαμε από το 2015 για να αντιμετωπίσουμε τους καταλογισμούς που μας κληροδότησαν οι «δικοί» σας, γιατί δεν είχαν τη θέληση, τη δυνατότητα, τουλάχιστον, σε ότι αφορά τις συγκεκριμένες ρυθμίσεις του συνεταιριστικού χώρου, να πάρουν την έγκριση ή να ενημερώσουν την Ευρωπαϊκή Επιτροπή, ότι κάνουμε αυτό το πράγμα στα πλαίσια της ανακεφαλαιοποίησης της Αγροτικής Τράπεζας.

Δεν είχατε ενημερώσει. Γι’ αυτό βρεθήκαμε μπροστά ε αυτές τις καταστάσεις. Ακολουθήθηκε μία μεθοδολογία να μπορέσουμε να αντιμετωπίσουμε το πρόβλημα. Όντως, στις αλλεπάλληλες συζητήσεις που είχαμε κάνει, σε συνεργασία με τις μεγαλύτερες συνεταιριστικές οργανώσεις που υπάρχουν στη χώρα, καταλήξαμε σε μία πρόταση στην Ευρωπαϊκή Επιτροπή. Η πρόταση αυτή έγινε δεκτή και φτάσαμε από τα, περίπου, 400 εκατομμύρια, στα 95 εκατομμύρια ευρώ.

Και έρχεστε σήμερα και φέρνετε μία ρύθμιση τακτοποίησης δόσεων των συγκεκριμένων συνεταιρισμών για είκοσι χρόνια έντοκα και υπό την προϋπόθεση ότι οι συνεταιρισμοί θα είναι βιώσιμοι και θα ανταποκρίνονται. Όταν δεν υπάρχει από πλευράς Ευρωπαϊκής Επιτροπής συγκεκριμένη γραπτή δέσμευση, αλλά είχατε, απλώς, μία προφορική επαφή, αφού στη συνάντηση αυτή σάς είχαν αφήσει «ανοιχτό» το ζήτημα, είναι πάρα πολύ εύκολο να μάς φέρει σε καταστάσεις, που ενδέχεται να μας οδηγήσουν σε χειρότερη θέση απ’ αυτή που είχαμε, όταν ξεκινήσαμε τις ανακτήσεις.

Όταν εγώ είχα συναντηθεί, τότε, με τον κ. Χόγκαν, του είπα μία φράση που κυκλοφορεί στην Ελλάδα. «Ποιους συνεταιρισμούς; Ουκ αν λάβεις παρά του μη έχοντος». Η απάντησή του ήταν «δικό σου είναι το πρόβλημα της χώρας σου, δεν είναι δικό μου». Το θέμα είναι από αυτούς τους συνεταιρισμούς που είναι σε αυτόν τον κατάλογο, έχετε ταξινομήσει ποιοι από αυτούς είναι «υγιείς», ποιοι από αυτούς λειτουργούν λίγο, ποιοι είναι αυτοί που η περιουσία τους έχει πάει στην PQA. Είναι ένα τεράστιο ζήτημα αυτό. Άρα, λοιπόν το ζήτημα είναι αυτό: μήπως, τυχόν;

Εγώ σας καταθέτω μία πρόταση. Μιας και βρισκόμαστε σε μία περίοδο επιπτώσεων της πανδημίας που δημιουργεί καινούργια δεδομένα, μπορούμε να δούμε το συγκεκριμένο ζήτημα με άλλες προτάσεις αντιμετώπισης και όχι με αυτή τη δέσμευση, με βάση αυτές τις δόσεις, χωρίς να έχουμε διασφαλίσει, από την άλλη πλευρά ότι, έστω και σε κάτι ελάχιστο μπορούν να ανταποκριθούν οι συνεταιρισμοί; Κρατήστε το. Το συζητάμε.

Πιστεύω ότι υπάρχουν λύσεις. Βεβαίως, υπάρχουν και πολλά άλλα προβλήματα του αγροτικού χώρου. Δεν τα είπατε, κύριε Υπουργέ, εσείς. Είπατε αυτά που αφορούν τα δικά σας, για τις ελληνοποιήσεις. Εμείς τι να πούμε σε όλους τους αγρότες, από τους αλιείς, από τους αιγοπροβατοτρόφους, από όλους οι οποίοι περιμένουν, επιτέλους, από εσάς, πότε θα μπορέσετε αυτά τα χρήματα, αυτά τα ελάχιστα που σας έχει δώσει το Υπουργείο Οικονομικών, να τους τα δώσετε; Δεν αντέχουν άλλο. Αυτό είναι το κυρίαρχο θέμα αυτή την ώρα στην αγροτική κοινωνία.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Όλα είναι σημαντικά, κύριε Απόστολου, προφανώς.

Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε. Έρχομαι να ακολουθήσω τον κ. Υπουργό στο «άνοιγμα» που έκανε της συζήτησης. Κύριε Υπουργέ, θα τα πούμε λίγο ξεκάθαρα. Σήμερα, περιμέναμε ένα άλλο νομοσχέδιο του Υπουργείου Αγροτικής Ανάπτυξης. Είμαστε μπροστά σε δύο πολύ μεγάλες αλλαγές που γίνονται παγκόσμια. Η πρώτη μεγάλη αλλαγή έχει να κάνει με την «πράσινη» συμφωνία της Ευρώπης και με την υποχρέωση και ανάγκη η αγροτική παραγωγή να προσαρμοστεί στην κλιματική αλλαγή.

Σε αυτόν τον τομέα, πρέπει να πω ότι έχουν γίνει λίγα στη χώρα μας. Οι Περιφέρειες καθυστερούν στα σχέδια προσαρμογής στην κλιματική αλλαγή, παρ’ ότι η προηγούμενη Κυβέρνηση και τα χρηματοδότησε και έβαλε προδιαγραφές. Η γεωργία, όχι μόνο στον εγγειοβελτιωτικό τομέα, αλλά και στα είδη και στην αναδιάρθρωση, και αυτή χρειάζεται πολλά, όπως η κτηνοτροφία και όλος ο αγροτικός τομέας. Το Υπουργείο σας, εδώ και δέκα μήνες, στρατηγικές πρωτοβουλίες στον τομέα αυτό δεν έχει πάρει.

Ταυτόχρονα, όμως, έχουμε και το νέο ζήτημα της πανδημίας. Ο αγροτικός κόσμος «χειμάζεται». Πρέπει να ομολογήσω, ότι το Υπουργείο σας είναι από αυτά που είναι διακριτή η απουσία του από τα μέτρα της Κυβέρνησης. Ο αγροτικός κόσμος δεν έχει πάρει ενισχύσεις. Ο αγροτικός κόσμος «είναι στην απέξω». Είναι έξω από το «ραντάρ» του Υπουργείου σας. Θα έλεγα, όμως, καλύτερα, για να μην θίξω εσάς προσωπικά, ότι ο αγροτικός κόσμος είναι έξω από το «ραντάρ» της Κυβέρνησης. Σε μένα φαίνεται πολύ λογικό. Η Κυβέρνησή σας είναι μία Κυβέρνηση, η οποία στοχεύει μόνο στο να «τακτοποιήσει» τους μεγάλους. Άρα, την ενδιαφέρει να αποδυναμώσει τον μικρομεσαίο αγρότη, να μην του δώσει «εργαλεία», να μην του δώσει βιωσιμότητα. Πιθανώς, θέλετε να συγκεντροποιήσετε το κεφάλαιο σε αυτούς τους κλάδους. Από την άλλη μεριά, όμως, εκτιμώ ότι θέλετε να «τακτοποιήσετε» μόνο τους δικούς σας.

Είναι σταθερή αυτή η πολιτική σε όλα τα Υπουργεία της Κυβέρνησης Μητσοτάκη. Τακτοποιούμε ημέτερους και διαλύουμε τους μικρομεσαίους. Όμως, εμείς περιμένουμε κάποιες απαντήσεις. Πρέπει να σας πω, ότι στη δική μου περιοχή έχουμε σοβαρά ζητήματα, παραδείγματος χάριν, με την ανεπάρκεια απαντήσεων από εσάς, τουλάχιστον, για το θέμα των εργατών γης. Δεν έγινε τίποτα, κύριε Πρόεδρε, τους τελευταίους τρεις μήνες και υπήρχαν σοβαρά ζητήματα.

Επιτρέψτε μου, όμως, να σας πω -και αυτό σας το μεταφέρω από τους αγρότες της δικιάς μας περιοχής και το ξέρετε το ζήτημα αυτό- ότι έχουμε και κάποια ζητήματα τα οποία δεν ξέρω αν είναι σε γνώση σας. Όμως, θέλω να τα θέσω υπόψιν σας, γιατί λειτουργούν και σαν πληροφόρηση. Υπάρχουν ζητήματα, σε ότι αφορά στις τιμές κάποιων προϊόντων. Μάλιστα, έχουμε την άρνηση μεγάλων προμηθευτών να παραλάβουν ακόμη και προϊόντα συμβολαιακής γεωργίας. Τέτοια ζητήματα έχουμε σε αρκετά είδη που θα λέγαμε ότι είναι βιομηχανικά φυτά, εφόσον προορίζονται για βιομηχανική επεξεργασία, αλλά είναι και βρώσιμα. Έχουμε και στο κριθάρι στην περιοχή μας ζητήματα τέτοια. Έχουμε, όμως και αρκετά προβλήματα που συνδέονται με το κόστος μεταφοράς, με το κόστος εξαγωγής προϊόντων της χώρας μας, ή και με το κόστος βοηθητικών υλικών, όπως είναι τα λιπάσματα και τα γεωργικά εφόδια, συνολικά.

Πρέπει να ομολογήσω, ότι οι δικές μας, τουλάχιστον, πληροφορίες από τον αγροτικό κόσμο της περιοχής της Β’ Θεσσαλονίκης, δείχνουν μεγαλύτερη αγωνία. Θα σας πω, λοιπόν, ότι τα μέτρα που η Κυβέρνηση Μητσοτάκη έχει δώσει μέχρι τώρα, δεν δίνουν απαντήσεις στο εισόδημα του παραγωγού και ούτε υπάρχει στήριξη στον αγρότη-παραγωγό, τουλάχιστον, αυτούς τους τρεις μήνες. Επιμένω, λοιπόν, ότι «στην απέξω» φαίνεται, ότι είναι και το Υπουργείο και ο αγροτικός κόσμος.

Ειδικότερα για το νομοσχέδιο, όμως, θέλω και εγώ να αναφερθώ σε δύο συγκεκριμένα ζητήματα. Το πρώτο, είναι, ότι κάνατε επιλογές και δεν μας δώσατε απαντήσεις στην πρωτομιλία σας. Το λέω ξανά αυτό, γιατί σας δίνουμε τη δυνατότητα να παρέμβετε στη συνέχεια. Είναι κάτι που τέθηκε και από εμάς αλλά και από άλλους συναδέλφους, αναφορικά με τα γραφειοκρατικά προβλήματα που δημιουργείτε, ιδιαίτερα στο άρθρο 7, σε ότι αφορά την καλλιέργεια της βιομηχανικής κάνναβης, η οποία συνεισφέρει και στα θέματα «κυκλικής» οικονομίας και στα θέματα περιβαλλοντικής ισορροπίας και στη μείωση του ισοζυγίου αγροχημικών, δίνοντας ανταγωνιστικό προϊόν για τη χώρα μας, που δεν το είχε τόσα χρόνια και η προηγούμενη Κυβέρνηση, το στήριξε.

Αναρωτιέμαι, κύριε Βορίδη, διότι εδώ υπάρχει και ένα θέμα «ζήλιας» γι’ αυτά που έγιναν από την προηγούμενη Κυβέρνηση. Δεν είναι, όμως, σωστό, να αποδομούμε πράγματα που ήταν σωστά και έγιναν, παρ’ ότι χρεοκοπήσατε την Πατρίδα μας και δεν μπορούσαν να γίνουν όλα όσα χρειαζόμασταν και θέλαμε εμείς.

Το δεύτερο, αφορά, στα σχέδια βόσκησης. Ξέρω ότι μπορείτε να πείτε πολλά. Όμως, για τα σχέδια βόσκησης θα ήθελα να δούμε τα θέματα με τη σειρά, γιατί αφορά και το Υπουργείο, στο οποίο εγώ είχα υπηρετήσει και είχα συνυπογράψει αρκετά από τα «εργαλεία» που έχετε στη διάθεσή σας. Έχουμε έναν νόμο του 2015, μία υπουργική απόφαση του 2017. Μπορείτε να πείτε, ότι θα έπρεπε να γίνει σε ένα μήνα. Εγώ, σας λέω, όμως, ότι έγινε από την προηγούμενη Κυβέρνηση η υπουργική απόφαση. Όπως θυμάμαι, μετά από μία σύσκεψη που έγινε με Περιφερειάρχες στο τέλος του 2017, το 2018 δόθηκαν και προδιαγραφές για την εκπόνηση των Περιφερειακών Σχεδίων Βόσκησης από τις Περιφέρειες της χώρας. Οι προδιαγραφές αυτές περιείχαν ηλεκτρονικά αρχεία, γεωγραφικά δεδομένα, οδηγίες για τη σύνταξη. Υπήρχε αδυναμία; Υπήρχε δυσκολία των Περιφερειών; Υπήρχε άρνηση, γιατί ξέρουμε, ότι πίσω από το ζήτημα της βόσκησης, κρύβονται πάρα πολλά. Ας τα πούμε, λοιπόν, στην ελληνική Βουλή, γιατί καλό είναι να έχουν καταγραφεί.

Τα Διαχειριστικά Σχέδια Βόσκησης αποκαλύπτουν πραγματικούς αριθμούς ζώων και πραγματικούς βοσκότοπους και αυτό είναι κάτι που δεν το είχε η χώρα μας. Ο ΣΥΡΙΖΑ, επέλεξε να υπάρξει αυτή η τομή. Τα Διαχειριστικά Σχέδια Βόσκησης, όμως, θα αποδείξουν και τις πραγματικές λιβαδικές μονάδες και ποιοι πραγματικοί κτηνοτρόφοι πρέπει να υποστηριχτούν, γιατί δεν στηρίζονται σήμερα. Μάλιστα, κάποιοι απ’ αυτούς επενδύουν και σε αυτόχθονες φυλές, σε ανταγωνιστικά προϊόντα της ελληνικής υπαίθρου. Το ξέρετε και εσείς -και πρέπει να το συνηγορήσουμε-, ότι έχουμε μία τεχνική λύση απαράδεκτη από τις, πριν τον ΣΥΡΙΖΑ, κυβερνήσεις, που έχει και μεταφερόμενα μεταξύ νησιών και ηπειρωτικής χώρας, λιβαδικές μονάδες και βοσκοτόπια. Αυτό δεν μπόρεσαν οι Περιφέρειες να το λύσουν ή δεν θέλουμε να το λύσουν το πρόβλημα; Είναι ένα πρόβλημα που το διαχειριστήκαμε και εμείς και θα το διαχειριστείτε και εσείς.

Θα ακούσουμε αύριο την ΕΝΠΕ, την Ένωση Περιφερειών. Δεν γνωρίζω -και θα το ακούσουμε αύριο, αν οι Περιφέρειες θέλουν να απεμπολήσουν αυτό το δικαίωμα δημοκρατικού προγραμματισμού και διαχείρισης τοπικού πόρου. Θα προτείναμε ως ΣΥΡΙΖΑ, να είναι «εργαλείο» της Αυτοδιοίκησης τα Διαχειριστικά Σχέδια Βόσκησης, γιατί αφορά τους παραγωγούς, τον τόπο και το περιβαλλοντικό κεφάλαιο και ταυτόχρονα, την εξυγίανση ενός κλάδου που θίγεται, επί της ουσίας, γιατί δεν πάνε οι πραγματικές επιδοτήσεις σε αυτούς που, πραγματικά, παράγουν.

Εμείς, λοιπόν, θα το ακούσουμε αυτό. Θέλουμε, όμως, να σας έχουμε μαζί μας, σε μία προσπάθεια που θα δώσει δύναμη στην Αυτοδιοίκηση να το κάνει αυτή, για να μπορεί να ελέγχει τον τόπο και να ελέγχεται από τον τόπο. Αλλιώς, φοβάμαι ότι δεν θα γίνει ποτέ, κύριε Υπουργέ. Βέβαια, πρέπει να βρούμε και σε ποια κλίμακα θα γίνει, διότι έχω ακούσει για κλίμακα από την Περιφέρεια μέχρι την Κοινότητα. Όμως, γνωρίζω ότι στο επίπεδο αυτό της μικροκλίμακας, δεν θα είναι βιώσιμα τα σχέδια και δεν θα είναι αποτελεσματική η διοίκηση του σχεδιασμού. Πρέπει, λοιπόν, να βρούμε έναν τρόπο για να το λύσουμε αυτό και δεν περιορίζομαι σε κριτική για το άρθρο αυτό. Θέλουμε να κάνουμε μία ουσιαστική συζήτηση για να είναι κάτι που συνεισφέραμε και εμείς για να γίνει.

Τέλος, κύριε Υπουργέ, δεν απορούμε για τις αδυναμίες που έχει η αγροτική πολιτική της χώρας και αυτό γιατί στεναχωριόμαστε περισσότερο γι’ άλλες αδυναμίες που έχει η πολιτική της Ελλάδας. Δύο είναι τα βασικά πεδία: τα κυριαρχικά δικαιώματα και το εθνικό συμφέρον, που θίγονται από την απουσία ισχυρής πολιτικής εξωτερικής και άμυνας και το ζούμε αυτό αυτές τις μέρες, γιατί κινούμαστε από γελοιότητες περί υβριδικού πολέμου και παρουσίας ή απουσίας ή υποχωρητικότητας και συμβιβασμού. Θέλουμε να ακούσουμε μία σοβαρή πολιτική υπεράσπισης και των δικών μας κυριαρχικών δικαιωμάτων και της εθνικής ανεξαρτησίας. Σοβαρή πολιτική, όμως, κύριε Υπουργέ.

Επίσης, θιγόμαστε από μία αμετροεπή και ασυνεπή τοποθέτηση που ξεκινάει από το 0% και φτάνει στο 10% ύφεση, αλλά λύσεις δεν παρουσιάζει στη χώρα. Σε αυτά τα δύο σημαντικά ζητήματα, πρέπει να προηγηθούν οι τοποθετήσεις από την Κυβέρνηση. Όμως, στη δική μας συζήτηση, εμείς θέλουμε να ακούσουμε για τους αγρότες και περιμένουμε, πιθανά, μέσα σε αυτό το νομοσχέδιο να ακούσουμε περισσότερα από εσάς. Εδώ είμαστε για να διαλεγόμαστε και να βρίσκουμε λύσεις.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπή):** Το λόγο έχει ο κ. Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε. Κύριε Υπουργέ, όπως παραδεχθήκατε, πρόκειται για ένα νομοσχέδιο το οποίο έρχεται δέκα μήνες μετά την έναρξη της θητείας σας και αποτελείται από διατάξεις τις οποίες εισηγούνται οι υπηρεσίες, ως επί το πλείστον, και λύνουν ήσσονος σημασίας ζητήματα. Δεν έχει καμία αναπτυξιακή προοπτική, δεν λύνει κάτι το θεαματικό. Το αντίθετο θα έλεγα. Δημιουργεί κάποια ζητήματα που θα τα συζητήσουμε και τις επόμενες μέρες, όταν θα πάμε στην, κατ’ άρθρον, συζήτηση.

Αυτές τις μέρες, πραγματικά, ο αγροτικός κόσμος άλλα περίμενε να ακούσει. Θα ξεκινήσω από τον Πρωθυπουργό και το βαρύγδουπο διάγγελμά του προχτές, που δεν βρήκε μία λέξη να πει για τους αγρότες, για την πρωτογενή παραγωγή, για τη διατροφική ασφάλεια, που αυτή η συζήτηση έχει «ανοίξει» σε όλον τον κόσμο και στους μεγαλύτερους διεθνείς οργανισμούς- όπως ο FAO, ο Παγκόσμιος Οργανισμός Υγείας, ο υπεύθυνος επισιτισμού των Ηνωμένων Εθνών. Εδώ στην Ελλάδα, όμως, ο Πρωθυπουργός δεν βρήκε ούτε μία λέξη να πει.

Το αντίθετο, μάλιστα. Καταλαβαίνουμε την αγωνία σας να μοιράσετε από λίγο, από «ψίχουλα» σε όλο και περισσότερους. Και τη λέξη «ψίχουλα» τη λέω συνειδητά. Γιατί; Αυτή την ώρα, προέχει να καταλάβουμε, τι σημαίνει η διατροφική ασφάλεια για τη χώρα. Άρα, οι πόροι πρέπει να βρεθούν και μπορούν να βρεθούν, είτε από εθνικούς πόρους, είτε από διεκδίκηση ευρωπαϊκών πόρων, είτε αξιοποιώντας προγράμματα τα οποία ήδη «τρέχουν» και δεν έχουν κόστος για τον προϋπολογισμό.

Στο πρόγραμμα που θα παρουσιάσει ο πρώην Πρωθυπουργός, Αλέξης Τσίπρας στο Ζάππειο, κάνουμε πρόταση συγκεκριμένη με νούμερα και με ονόματα, όπως είπατε. Και τις επόμενες μέρες εδώ θα είμαστε να το συζητήσουμε. Ένα χαρακτηριστικό να πω. Πρόσφατα, η χώρα γλίτωσε πρόστιμα, καταλογισμούς και ανακτήσεις 446 εκατ. από την αλλαγή του ορισμού των βοσκοτόπων από το «omnibus», που το δέχθηκε η Ευρωπαϊκή Επιτροπή, και χρόνο με το χρόνο από το ‘09 μέχρι το ’12, δικαιώνεται η χώρα και ανακαλούνται πρόστιμα και καταλογισμοί που θα πλήρωνε το ελληνικό δημόσιο.

Άρα, αυτά, πρέπει να χρησιμοποιηθούν, να επιστρέψουν πίσω στον πρωτογενή τομέα που το έχει ανάγκη. Και δεν είναι από καμία φιλοαγροτική άποψη ή άποψη λαϊκισμού. Σας ξαναλέω, ότι ο πρωτογενής τομέας είναι τομέας που προστατεύει τον πληθυσμό διατροφικά. Άρα, αυτός είναι ο βασικός λόγος τον οποίο πρέπει να έχουμε κατά νου, όταν συζητάμε για στήριξη και να αφήσουμε τη συζήτηση περί λαϊκισμού.

Η εισαγωγή σας, ήταν, πράγματι, έξυπνη, στο να αποφύγουμε την ουσία της συζήτησης. Ας μπούμε λίγο στην ουσία αυτών που είπατε. Και τι ήταν αυτό που είπατε; Μιλήσατε για τις διατάξεις που φέρνετε, σε ότι αφορά τα πρόστιμα ή τις ποινές. Ακούγοντάς σας κάποιος, θα έχανε την εμπιστοσύνη του σε κάθε τι που πιστοποιείται από τον ΕΛΓΟ με τις υπηρεσίες του. Δηλαδή, ότι εκεί δε γίνεται κανένας έλεγχος, δεν επιβάλλονται κυρώσεις, δεν γίνεται καμία ουσιαστική δουλειά, αλλά φαντάζομαι, ότι δεν θέλατε να πείτε αυτό.

Φαντάζομαι ότι ο Οργανισμός λειτουργεί και λειτουργεί καλά. Και πρόστιμα επιβάλλει και ελέγχει. Αν δεν είμαστε ικανοποιημένοι με τα πρόστιμα να τα αυξήσουμε, δεν λέει κανένας όχι, αλλά μην περνάτε το μήνυμα στην κοινωνία ότι εκεί δεν γίνεται δουλειά. Οι υπηρεσίες λειτουργούν. Αν θέλουμε να αυξήσουμε τα πρόστιμα να το κάνετε. Μάλιστα, αν θέλετε τα χρηματικά πρόστιμα να γίνουν, επί ποινή φυλάκισης και αυτό είναι μία συζήτηση που μπορούμε να την «ανοίξουμε». Δεν φέραμε εμείς αντίρρηση σε αυτό. Μάς κάνατε μια επίθεση, δυσφημώντας τα προϊόντα ΠΟΠ και ΠΓΕ, χωρίς να έχετε προκληθεί. Δεν το κατάλαβα, δεν κατάλαβα αυτή σας τη στάση.

Να πούμε, ότι υπάρχει ένα πλαίσιο, υπάρχει ο ν.625/2017. Στο άρθρο 139, βάζει το περιθώριο που μπορούν να κινηθούν αυτά τα πρόστιμα. Άρα, υπάρχουν πρόστιμα, υπάρχει το πλαίσιο, θέλετε να το αυστηροποιήσετε; Πολύ καλά κάνετε.

Να δούμε ποιο είναι το πρόβλημα, γιατί εκεί δεν ακουμπάτε. Το πρόβλημα για τις ελληνοποιήσεις, κυρίως, είναι ο κατακερματισμός των ελέγχων. Αυτό το αντιμετωπίσαμε και φέραμε και αποτελέσματα και θα πάμε και σε ονόματα, κύριε Πρόεδρε. Θα πάμε σε ονόματα, για να δούμε τι καταφέραμε, πραγματικά, όχι σε θεωρητικό επίπεδο. Ποιες εταιρείες πιάστηκαν, ποια κυκλώματα αποκαλύφθηκαν, με ονόματα και διευθύνσεις. Άλλωστε, υπάρχουν, όποιος κάνει μία αναζήτηση στο διαδίκτυο, στην ιστοσελίδα του ΕΛΓΟ και του ΕΦΕΤ, μπορεί εύκολα να δει τι δουλειά έχει γίνει.

Ποιο ήταν το «εργαλείο» που χρησιμοποιήσαμε; Ήταν ο συντονισμός, το ΣΥΚΕΑΑΠ, το συντονιστικό όργανο, όπου με κέντρο τη Γενική Γραμματεία Εμπορίου, συντονίζονταν όλοι οι αρμόδιοι φορείς που μπορούσαν να κάνουν έλεγχο σε μία επιχείρηση τροφίμων, ξεκινώντας από την Αστυνομία, γιατί χρειάστηκε πολλές φορές η παρέμβαση της Αστυνομίας για να επιτρέψει έλεγχο, των λιμενικών αρχών, των τελωνειακών αρχών, του ΣΔΟΕ και των υπηρεσιών του Υπουργείου Αγροτικής Ανάπτυξης. Αυτό το ρόλο τον έπαιξε ένα κέντρο.

Αυτό είναι που, στην πραγματικότητα, χρειάζεται. Όχι, αυστηροποίηση του πλαισίου. Σύμφωνοι, καμία αντίρρηση σε αυτό, αλλά το θέμα είναι να καταφέρεις να πιάσεις τον παραβάτη. Ποιο είναι το πρόβλημα του κατακερματισμού, για να το κατανοήσουμε; Όταν ο καθένας πηγαίνει και κάνει ένα κομμάτι του ελέγχου, κοιτάει από μία «κλειδαρότρυπα», βλέπει μόνο ένα κομμάτι του προβλήματος, ή δεν βλέπει ένα κομμάτι του προβλήματος. Όταν όλοι μαζί κοιτάξουν από μία διάπλατη πόρτα, τότε μπορούν, πραγματικά, να εντοπίσουν όλα τα προβλήματα. Αυτό είχε αποτέλεσμα.

Το δεύτερο που θέλω να πω είναι για τη διάταξη για τους ελέγχους που δεν έγιναν από τα εργαστήρια το 2014 και το 2015. Πράγματι, η διάταξη την οποία φέραμε τον Οκτώβριο, ήταν εισήγηση των υπηρεσιών. Να δούμε λίγο το ιστορικό, όμως. Το ερώτημα βέβαια που σας κάναμε, ήταν γιατί δεν την κάνατε δεκτή τότε. Γι’ αυτό σας κατηγορήσαμε και όχι γιατί τη φέρατε τώρα. Τώρα, καλώς κάνατε, και τη φέρατε τώρα. Το ερώτημα είναι, γιατί τότε δεν την κάνατε δεκτή, που θα ήταν και πολύ πιο εύκολο και για σας;

Πώς δημιουργήθηκε το πρόβλημα; Το 2014 και το 2015, όταν έγινε συλλογή δειγμάτων, θυμηθείτε, ότι η χώρα ήταν σε χρεοκοπία. Ήταν μία χώρα, που με την Κυβέρνηση Σαμαρά τότε, ήταν σε χρεοκοπία. Τα εργαστήρια δεν είχαν υλικά, δεν είχαν αντιδραστήρια, γι’ αυτό έμειναν τα δείγματα στο ψυγείο και φυσικά, μετά χάλασαν. Όταν ο τότε Υπουργός, το 2016, ο κ. Βαγγέλης Αποστόλου, ενημερώθηκε, ότι υπάρχει τέτοιο ζήτημα, ότι χάλασαν τα δείγματα, ελλείψει αντιδραστηρίων και δεν μπορούσαν να γίνουν οι έλεγχοι, έπρεπε, κάπως, να αντιμετωπίσει το ζήτημα.

Έτσι, πηγαίνοντας με τον ορθό δρόμο, με τον δρόμο που προέβλεπε η διαδικασία, έφτανε πάντα η ιστορία σε ένα αδιέξοδο. Άρα, ποια ήταν η μόνη λύση που σκεφτήκαμε με τις υπηρεσίες; Ότι πάμε να κάνουμε μία νομοθετική ρύθμιση. Γι’ αυτό φτάσαμε εδώ, για να ξέρετε και το ιστορικό, γιατί εισηγείστε σήμερα αυτή τη διάταξη. Αυτό είναι το ιστορικό, ότι η λύση που εισηγείστε, που εισηγήθηκαν οι υπηρεσίες που τη φέραμε τον Οκτώβριο, ήρθε γιατί δεν υπήρχε άλλος δρόμος μετά τη χρεοκοπία της χώρας το 2014. Αυτή είναι η ουσία. Τα υπόλοιπα θα έχουμε καιρό να τα πούμε τις επόμενες ημέρες.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Κέλλας.

**ΧΡΗΣΤΟΣ ΚΕΛΛΑΣ:** Κυρίες καικύριοι συνάδελφοι, κύριε Πρόεδρε, κύριοι Υπουργοί, με το νομοσχέδιο ρυθμίσεις αρμοδιότητας του Υπουργείου Αγροτικής Ανάπτυξης και Τροφίμων για την αναβάθμιση και τον εκσυγχρονισμό του αγροτικού τομέα, η Κυβέρνηση λύνει χρονίζοντα θέματα και υλοποιεί δεσμεύσεις μας, ενισχύοντας την αποτελεσματικότητα της αγροτικής διακυβέρνησης της χώρας.

Βεβαίως, δεν θα μπορούσα να κάνω διαφορετικά, από το να ξεκινήσω από το άρθρο 21, ένα θέμα το οποίο αφορά τους κτηνοτρόφους του Νομού Λάρισας, για το οποίο θα ήθελα να ευχαριστήσω θερμά τον κ. Υπουργό, που το πήρε πάνω του και το έλυσε, έπειτα από έξι, σχεδόν, χρόνια αδράνειας των προκατόχων του.

Κύριε Υπουργέ, στις αρχές Μαΐου, σας είχα καταθέσει μία Επίκαιρη Ερώτηση για την αποζημίωση των κτηνοτρόφων του Νομού μας και ειδικότερα, των κτηνοτρόφων του Τυρνάβου που επλήγησαν από τον καταρροϊκό πυρετό του 2014. Όπως είχα πει και τότε, οι κτηνοτρόφοι δεν είναι άνθρωποι, οι οποίοι γυρεύουν χαριστικά χρήματα, αλλά είναι άνθρωποι περήφανοι που παλεύουν για το μεροκάματο 365 μέρες τον χρόνο, 24 ώρες το εικοσιτετράωρο και ζητάνε, απλά, να αποζημιωθούν νόμιμα, όπως ορίζει η κυα του 2014. Έρχεστε, σήμερα, με το άρθρο 21, στο παρόν νομοσχέδιο και δίνετε λύση και στην αιτιολογική έκθεση αναφέρεται ρητά, ότι αφορά τους κτηνοτρόφους του νομού Λαρίσης. Για μία ακόμη φορά, λοιπόν, σας ευχαριστώ και θέλω να θυμίσω, ότι αυτοί οι άνθρωποι εμπαίχτηκαν, κατ’ εξακολούθηση, από την προηγούμενη Κυβέρνηση.

Είναι ένα θέμα που «σέρνεται» από το τέλος του 2014, αρχές του 2015. Η Κυβέρνηση του ΣΥΡΙΖΑ στην αρχή αδιαφόρησε. Μετά έδειξε ανικανότητα και στο τέλος, ήρθε και τους ενέπαιξε και από πάνω. Θα σας εξηγήσω, για να μην υπάρχει η παραμικρή αμφιβολία και αντίρρηση επ’ αυτού. Έταζε ότι θα τους ικανοποιήσει, υλοποιώντας την κυα. Στη συνέχεια, παραμονές εκλογών του 2015, ήρθε ο κύριος Αραχωβίτης που είναι και παρών, και τους είπε ότι θα φέρει νομοθετική ρύθμιση, πράγμα το οποίο δεν έκανε ποτέ. Ακολούθησαν οι εκλογές και αφού δεν έφτανε όλη αυτή η κοροϊδία, επί πέντε χρόνια, έρχεται τον Σεπτέμβριο του 2019, μετά τις εκλογές και φέρνει τροπολογία και υποδεικνύει στον νυν Υπουργό, πώς θα λύσει το θέμα, πώς θα δώσει τα λεφτά στους κτηνοτρόφους. Έλεος, έλεος.

Οι κτηνοτρόφοι μπορεί να δουλεύουν 365 μέρες το χρόνο, 24 ώρες το εικοσιτετράωρο, όμως, ηλίθιοι δεν είναι. Κατάλαβαν τι, ακριβώς, συμβαίνει. Αυτή την τροπολογία φέρνει, επειδή του το είπατε εσείς; Δεν φτάνει αυτό, χρησιμοποίησαν και κάποιους κομματικούς συνεταιριστές να δράσουν εις βάρος των συμφερόντων των κτηνοτρόφων.

Δεύτερο μεγάλο ζήτημα, κύριε Υπουργέ, το οποίο αντιμετωπίζεται, αποφασιστικά, σήμερα με το παρόν νομοσχέδιο, είναι οι ελληνοποιήσεις. Ένα μεγάλο θέμα το οποίο το αναφέρουμε, επί σειρά ετών, ένα θέμα το οποίο υποσχέθηκε προεκλογικά ο Πρωθυπουργός Κυριάκος Μητσοτάκης, ότι θα το λύσει και έρχεται σήμερα, όπως και σε όλες τις άλλες του υποσχέσεις και το υλοποιεί μέσω υμών, που είστε Υπουργός Αγροτικής Ανάπτυξης μαζί με τους άξιους συνεργάτες σας. Η Κυβέρνηση, λοιπόν, υλοποιεί τις δεσμεύσεις, δίνοντας «ανάσα» στην ύπαιθρο, επιβάλλοντας βαριά πρόστιμα και ποινές σε όσους κάνουν «βαφτίσια», κοροϊδεύοντας τον καταναλωτή εις βάρος του ελληνικού κράτους.

Θα σας πω ένα απλό κατανοητό παράδειγμα. Για να γίνει ένα κιλό φέτα, χρειάζονται τέσσερα κιλά πρόβειο γάλα. Το πρόβειο γάλα έχει 90 λεπτά. Τα 4 κιλά κοστίζουν 3,60 ευρώ. Τα τέσσερα κιλά φέτα πωλούνται 3,80 ευρώ. Δεν έχει άλλο κόστος; Άρα, Είπε ο Υπουργός για ρουμάνικο γάλα. Εγώ δεν θα πω αν είναι ρουμάνικο ή βουλγάρικο το γάλα, ή αν είναι άλλα χημικά που χρησιμοποιούνται. Δεν θα πω αν τα αρνιά, τα αμνοερίφια που έρχονται, είναι Βουλγαρίας ή Ρουμανίας. Εγώ ξέρω ότι βλάπτεται ο Έλληνας καταναλωτής και εμπαίζεται, επίσης και αυτό είναι εις βάρος της τσέπης του.

Το Υπουργείο, λοιπόν, ανεβάζει τα πρόστιμα που ήταν για τα «βαφτίσια», για τις ελληνοποιήσεις, από τα 500 - 30.000 ευρώ, στα έως 80.000 ευρώ. Εισάγεται και νέα διάταξη, σχετικά με τις μη συμμορφώσεις ως προς τη σήμανση της χώρας καταγωγής και τη χρήση ενδείξεων προστατευμένης ονομασίας προέλευσης, τα ΠΟΠ προϊόντα, ή τα προϊόντα γεωγραφικής ένδειξης (ΠΓΕ), ή τα ΕΠΙΠ, τα εγγυημένα παραδοσιακά προϊόντα, όπου το πρόστιμο φτάνει ως τις 300.000 ευρώ και σε πολλές περιπτώσεις προβλέπεται και αναστολή λειτουργίας της επιχείρησης. Πολύ καλά κάνετε, κύριε Υπουργέ και να προχωρήσετε και σε ελέγχους για να τα υλοποιήσουμε.

Τα μέτρα αυτά, κύριε Υπουργέ, τα περιμένουν οι κτηνοτρόφοι και οι παραγωγοί σε όλη τη χώρα, σε περιοχές που αγωνίζονται οι άνθρωποι για να ζήσουν τις οικογένειές τους, πουλώντας γάλα, τυρί, κρέας και τα προϊόντα της ευλογημένης ελληνικής γης. Τέτοιες περιοχές είναι τα Φάρσαλα και η Ελασσόνα, όπου κτηνοτρόφοι και παραγωγοί σήμερα δηλώνουν ικανοποιημένοι, επειδή τους διασφαλίζουμε, όχι την εύνοια, αλλά τη δικαιοσύνη και τον σεβασμό του Υπουργείου απέναντι στον κόπο και τον αγώνα τους για να τα βγάλουν πέρα.

Μιας και αναφέρθηκα σε δύο περιοχές, Ελασσόνα και Φάρσαλα, θα επανέλθω στη δάσωση γαιών, σε ένα θέμα που εκκρεμεί, επί δέκα χρόνια, με την κατάφωρη αδικία, όσοι ελέγχθηκαν μετά την κυα του 2015 να εξακολουθούν σήμερα, το 2020, να παίρνουν τις επιδοτήσεις, ενώ όσοι ελέγχθηκαν πριν την κυα του 2015, όχι μόνο να έχουν κοπεί οι επιδοτήσεις, αλλά να τους ζητάνε και πίσω όσα χρήματα είχαν πάρει μέχρι τότε.

Έχετε αποδείξει τις ικανότητές σας, γιατί είναι και θέμα νομικό. Νομίζω ότι μόνο εσείς μπορείτε να το λύσετε. Σας παρακαλώ πολύ να το λύσετε εάν μπορείτε και όσο μπορείτε και ως εκεί που μπορείτε και είμαι σίγουρος ότι μπορείτε να το καταφέρετε.

Δεν θα συνεχίσω άλλο και λόγω του περιορισμένου της ώρας. Θα αναφερθούμε και στα υπόλοιπα άρθρα σε συνεχόμενες συνεδριάσεις οι οποίες ακολουθούν. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας):** Ευχαριστώ. Κύριε Υπουργέ, πιστεύω ότι λόγω της κρίσης του κορονοϊού πρέπει και εμείς οι πολιτικοί να δούμε τα πράγματα λίγο διαφορετικά. Ειλικρινά σας μιλώ, ως πολίτης, δεν μου αρέσει να ακούω από Υπουργό να λέει ότι «συγχαρητήρια, το έλυσε ο Βορίδης». Προτιμάτε να σας αποθεώνουν ή να κάνετε τη δουλειά σας σωστά; Νομίζω μία σεμνότητα και ταπεινότητα δεν θα έβλαπτε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εγώ φαντάστηκα ότι έχετε επισημάνει κάποια σοβαρή παρατήρηση, στα όσα είπε ο κ. Υπουργός, που δεν μπορεί να περιμένει μέχρι αύριο.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας):** Κύριε Πρόεδρε, ο κ. Βορίδης σκοπίμως, υπερθεματίζει αυτά τα οποία τον συμφέρουν. Σκοπίμως. Έλυσε ένα θέμα για τους κτηνοτρόφους στο Αργυροπούλι, που ήταν η δουλειά σας. Κριθήκαμε. Κρινόμαστε όλοι συλλογικά, αλλά και έκαστος ατομικά.

Από κει και πέρα, όμως, αν αρχίζω και λέω ότι το άρθρο 1, ήταν του κ. Αραχωβίτη που ήταν του κ. Αραχωβίτη, το 8 ήταν του κ. Αποστόλου, αυτό θα είναι παραγωγικό έργο; Οι αγρότες τι θέλουν; Να συνεχίσετε ό,τι καλό είχε γίνει. Βλέπετε, όμως, ότι ακόμη και τώρα δεν σας ζητώ να υπερθεματίσετε τις διατάξεις του νομοσχεδίου που είχαμε προετοιμάσει. Ξεκάθαρα πράγματα. Αυτό θέλει ο κόσμος;

Κύριε Υπουργέ, δώσαμε 50 εκατομμύρια ευρώ στους κτηνοτρόφους το 2018. Ήταν λαϊκισμός αυτό; Αμφισβητήθηκε ποτέ η νομιμότητα αυτής της ενίσχυσης; Είπατε πριν, «χειροκροτήστε με, δεν μιλάτε γι’ αυτό». Δεν είπα ότι πολλές από τις διατάξεις είναι αναγκαίες; Δεν είπα ότι κανείς δεν μπορεί να πει όχι στο Μητρώο Μελισσοκομίας; Όμως, εντέχνως και σκοπίμως υπερθεματίζετε, γιατί ο ίδιος παραδεχτήκατε -και ξέρω να μεταφέρω σωστά όσα ακούω-, ότι δεν εισάγει κάτι καινούργιο το νομοσχέδιο. Αφού δεν εισάγει κάτι καινούργιο πρέπει να υπερτονιστεί κάτι.

Δεν είναι λαϊκισμός το να ζητάμε από το Υπουργείο Αγροτικής Ανάπτυξης μία γενικότερη συζήτηση για το μέλλον της ελληνικής γεωργίας. Είπατε, «θα μιλήσουμε με αριθμούς, με ονόματα». Φοβηθήκαμε. Βέβαια, να μιλήσουμε, αλλά η τεκμηρίωση, όμως, την οποία λέτε, ότι αργεί -και σας το είπα με πολύ καλές προθέσεις- σας ρωτώ, γιατί αργεί; Είναι τόσο δύσκολη αυτή η τεκμηρίωση; Αυτό το εύλογο και το αναγκαίο του μέτρου, που είπε η Επιτροπή για τους ανθοπαραγωγούς, γιατί δεν μπορεί να το πει για τους κτηνοτρόφους;

Μαζί σας θα είμαστε εάν είναι δίκαιη η αποζημίωση. Δεν το έχετε καταλάβει. Απλώς, είναι κοινό τοις πάση, ότι το Υπουργείο Αγροτικής Ανάπτυξης δεν ασχολείται με τα μακροπρόθεσμα προβλήματα του αγροτικού τομέα, κύριε Υπουργέ. Σε καμία περίπτωση, δεν απαξιώνουμε ό,τι το καλό. Είναι ξεκάθαρο και όλοι κρινόμαστε, αλλά μην μας λέτε και λαϊκιστές, όταν, αποδεδειγμένα, δώσαμε ενισχύσεις στο παρελθόν και ποτέ η Ευρωπαϊκή Ένωση δεν είπε κάτι για την εγκυρότητα αυτών των ενισχύσεων. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Κύριε Υπουργέ, είπατε ότι το νομοσχέδιο έχει ως «κορωνίδα» τις ελληνοποιήσεις. Είναι πρόβλημα οι ελληνοποιήσεις; Ναι, είναι πρόβλημα. Συμφωνούμε. Το λέω, γιατί πριν από όλα είναι εξαπάτηση του καταναλωτή, ακόμη και αν το ελληνοποιημένο είναι ασφαλές τρόφιμο. Είναι νόθευση της ετικέτας, της ταμπέλας του. Γιατί το κάνουν; Τα ελληνικά ποιοτικά είναι καλύτερα και το Πάσχα, αν μη τι άλλο, χαρήκαμε ελληνικό κατσικάκι, που, πράγματι, ήταν ελληνικό και έβλεπες τη διαφορά. Βεβαίως, η τιμή στον κτηνοτρόφο ήταν εξευτελιστική και δεν θέλετε να το παραδεχτείτε και οι κτηνοτρόφοι ακόμη αναμένουν.

Έρχομαι, λοιπόν, στο ερώτημα. Υπάρχουν νόμιμες ελληνοποιήσεις; Ναι, υπάρχουν και τις ξέρετε. Μεγάλες επιχειρήσεις με εργοστάσια στη Ρουμανία και στη Βουλγαρία -δεν λέω ονόματα- αγοράζουν το γάλα από αυτές τις χώρες πολύ φθηνότερα, χρησιμοποιούν φτηνό εργατικό δυναμικό, φτιάχνουν τυρί, το φέρνουν στη χώρα, το φέρνουν στην Ελλάδα, το τυποποιούν στο εργοστάσιο που έχουν και βάζουν τη δική τους ταμπέλα. Δεν λέω ποια είναι, τα ξέρετε. Στη συνέχεια, το διαθέτουν στην ελληνική αγορά σαν ελληνικό προϊόν. Είναι νομότυπη αυτή η ελληνοποίηση; Ναι, δεν έχει ποινές αυτή η ελληνοποίηση.

Έρχομαι τώρα στις νοθείες. Εισαγόμενο μέλι -και κακής ποιότητας- παρουσιάζεται σαν ελληνικό και μάλιστα, κάνει εξαγωγή στον Καναδά και το πιάνουν οι καναδοί, γιατί έχει πάρει και χαρτιά εξαγωγής. Δεν το έπιασαν οι ελληνικές αρχές. Γιατί; Γιατί υπάρχουν ελεγκτικές αρχές, αλλά δεν υπάρχουν ελεγκτές. Για οποιαδήποτε ελεγκτική αρχή και να πούμε, πάσχει από προσωπικό. Γι’ αυτό λέμε ότι είναι «άδειο πουκάμισο» το άρθρο. Αν δεν έχει προσωπικό πώς να ασκεί τους ελέγχους;

Το ίδιο ισχύει και στην Επιθεώρηση Εργασίας. Η εργοδοσία οργιάζει, ξεσαλώνει, αφού οι επιθεωρητές εργασίας είναι ελάχιστοι. Το ίδιο σπάνιοι είναι οι περιβαλλοντικοί επιθεωρητές, γι’ αυτό υπάρχουν και τα περιβαλλοντικά «εγκλήματα».

Θα κλείσω με τις ποινικές κυρώσεις στο άρθρο 29. Τι αλλάζετε, ουσιαστικά; Παλιά έλεγε «όποιος παράγει, εισάγει επιβλαβή για την υγεία, τιμωρείται». Εσείς αλλάζετε και βάζετε ότι «όποιος με πρόθεση παράγει, εισάγει επιβλαβή τιμωρείται» και βάζετε τις τιμωρίες. Εδώ, όμως, με τη νομοθεσία που χρησιμοποιείτε, τον δόλο τον διακρίνουν σε δύο κατηγορίες, τον συνειδητό και τον ενδεχόμενο δόλο. Ο ενδεχόμενος δόλος τι είναι; Ότι «ναι αποδέχομαι ότι κάτι έχει, αλλά δεν είμαι και σίγουρος». Εδώ, όμως, τον ενδεχόμενο δόλο τον αποποινικοποιείτε και δεχόσαστε μόνο τον συνειδητό. Εγώ, όμως, σας ρωτάω, όποιον «τσιμπήσετε», γιατί να επικαλεστεί ότι ήταν συνειδητός ο δόλος; Θα επικαλεστεί ενδεχόμενο δόλο. Συνεπώς, εδώ τον απαλλάσσετε. Γι’ αυτό σας λέμε το άρθρο 29 στις ποινικές κυρώσεις να το ξαναδείτε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε. Ας το ξαναδεί ο Υπουργός και οι συνεργάτες του αν και νομίζω ότι υπήρξε διευκρίνιση από τον Υπουργό σε αυτό το σημείο.

Ο κ. Σταμενίτης έχει το λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Εισηγητής της Πλειοψηφίας**): Κοιτάξτε, απλώς επειδή αναφέρθηκε ένα θέμα, θα είναι καλό να αποκαταστήσουμε την πραγματικότητα. Με τον Υπουργό έχουμε συζητήσει πάρα πολλές φορές για το κύριο αίτημα των αγροτών, την περίοδο των περιοριστικών μέτρων της πανδημίας, που ήταν οι εργάτες γης. Είχαν πολύ μεγάλη αγωνία τι θα γίνει με τις παραγωγές τους. Πραγματικά, ήταν εντυπωσιακή η ανταπόκριση του Υπουργού. Την Πρωτομαγιά εκδόθηκε η ΠΝΠ, με την οποία καθορίστηκε ο τρόπος και η μέθοδος μετάκλησης των εργατών γης.

Μάλιστα, σε δύο βδομάδες, έχουμε εντυπωσιακά αποτελέσματα. Στην Πέλλα, την Παρασκευή, 2.750 αιτήσεις έχουν εγκριθεί από την αρμόδια διεύθυνση, στην Ημαθία, περίπου 2.000, εκ των οποίων το 50% είναι ήδη στις περιοχές μας. Άλλωστε, τα κεράσια, τα βερίκοκα, τα δαμάσκηνα, το αραίωμα το ροδάκινων γίνεται με αυτόν τον τρόπο .

Επίσης, όπως έχουμε ενημερωθεί, μέσα στη βδομάδα θα έχουμε και την ολοκλήρωση αυτής της ΠΝΠ με το εργόσημο. Δηλαδή, ένα αίτημα των αγροτών που δεν λύθηκε χρόνια τώρα, επί τεσσεράμισι χρόνια της Κυβέρνησης ΣΥΡΙΖΑ, τακτοποιήθηκε σε πολύ δύσκολες συνθήκες, στην περίοδο της πανδημίας με τα περιοριστικά μέτρα. Και αυτό δίνει μια πάρα πολύ μεγάλη «ανάσα» στους αγρότες, καθώς επιτρέπει μία διαδικασία μετακίνησης εργατών σε μία νόμιμη βάση.

Για τα υπόλοιπα αιτήματα που έχουν οι αγρότες για την πανδημία μπορούμε να τα πούμε στην αυριανή συνεδρίαση.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Στο σημείο αυτό, κυρίες και κύριοι συνάδελφοι, ολοκληρώθηκε η πρώτη συνεδρίαση της Διαρκούς Επιτροπής Παραγωγής και Εμπορίου, όπου επεξεργάζεται το σχέδιο νόμου του Υπουργείου Αγροτικής Ανάπτυξης και Τροφίμων «Ρυθμίσεις αρμοδιότητας του Υπουργείου Αγροτικής Ανάπτυξης και Τροφίμων για την αναβάθμιση και τον εκσυγχρονισμό του αγροτικού τομέα»

Στο σημείο αυτό λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βλάχος Γεώργιος, Κέλλας Χρήστος, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Αραχωβίτης Σταύρος, Κόκκαλης Βασίλειος, Φάμελλος Σωκράτης, Πάνας Απόστολος, Μανωλάκου Διαμάντω και Αρσένης Κρίτων-Ηλίας.

Τέλος και περί ώρα 18.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**